Miliki makanan kucing tiruan, mahasiswa didenda RM25,000

KUALA LUMPUR, 21 September- Seorang penuntut universiti swasta didenda RM25,000 oleh Mahkamah Sesyen selepas mengaku bersalah atas pertuduhan memiliki 9,130 keping plastik pembungkus makanan kucing tiruan, tahun lepas.Hakim Emelia Kaswati Mohamad Khalid turut memerintahkan Tang Yao Yih, 25, selaku Orang Kena Saman (OKS) dipenjara enam bulan, sekiranya dia gagal membayar denda.Tang, yang merupakan penuntut jurusan pengurusan perniagaan, membayar denda itu.Dia didakwa memiliki plastik pembungkus makanan kucing jenama Royal Canin yang direka secara spesifik untuk membuat salinan cap dagangan berdaftar di sebuah premis di Jalan Metro Perdana Barat, Kepong pada 4 petang, 27 Sept 2021.Tang didakwa mengikut Seksyen 101(b) Akta Cap Dagangan 2019 yang membawa hukuman maksimum penjara lima tahun atau denda RM1 juta atau kedua-duanya, jika sabit kesalahan.Terdahulu, Pegawai Penguatkuasa Kementerian Perdagangan Dalam Negeri dan Hal Ehwal Pengguna Putrajaya Rohaizat Shahabudin memohon hukuman setimpal berbentuk pengajaran bagi mengelakkan peniaga mengambil kesempatan selain melindungi pengguna supaya mendapatkan barangan tulen.Peguam Rajsurian Pillai pula memohon denda minimum kerana Tang masih belajar dan pengakuan salahnya telah menjimatkan masa mahkamah.-BERNAMA


BAYAN LEPAS, 21 September- Seorang lelaki Rohingya dipercayai terbabit kes samun bersenjata di sebuah rumah teres dekat Lintang Delima, Gelugor, Sabtu lalu ditahan dalam satu serbuan polis.  Ketika serbuan, suspek berusia 25 tahun itu sedang memandu kereta bersama dua rakannya berhampiran Sekolah Menengah Kebangsaan Sungai Ara, Bayan Lepas.  Suspek bagaimanapun bertindak melarikan diri dengan mengundurkan kereta sebelum melanggar motosikal yang dinaiki anggota polis.  Pihak polis terpaksa melepaskan dua das tembakan pada bahagian kiri tayar hadapan kereta suspek.  Suspek kemudiannya melarikan diri dari lokasi serbuan sebelum berjaya diberkas berhampiran Spice Arena, Relau.  Polis sedang mengesan dua rakan suspek yang dipercayai juga etnik Rohingya.

(Lelaki Rohingya ditahan terbabit kes samun bersenjata)


Terima suapan, pengarah bahagian fasiliti UA direman tujuh hari

(Suspek, diiringi pegawai SPRM ketika tiba di Kompleks Mahkamah Melaka)

AYER KEROH, 20 September- Seorang pengarah bahagian pengurusan fasiliti sebuah universiti awam (UA) di sini direman tujuh hari atas dakwaan menerima suapan.Lelaki berusia 50-an itu tiba dengan berpakaian lokap Suruhanjaya Pencegahan Rasuah Malaysia (SPRM) berwarna jingga di Mahkamah Majistret di sini kira-kira 9:00 pagi.Perintah reman bermula hari ini hingga Isnin depan dikeluarkan Majistret Mazana Sinin, bagi membantu siasatan mengikut Seksyen 17(a) Akta SPRM 2009.Semalam, Pengarah SPRM Melaka Mohd Shahril Che Saad dilaporkan berkata lelaki itu ditahan pada kira-kira 3:00 petang, ketika hadir memberi keterangan di pejabat SPRM.Lelaki itu ditahan atas dakwaan menerima satu suapan harta alih iaitu sebuah kenderaan jenis Honda Accord 2.4 i-vtec yang dianggarkan bernilai RM174,500 daripada seorang pemilik syarikat kontraktor di Klang, Selangor sebagai dorongan untuk memperoleh tender terbuka bernilai RM1,654,350. -BERNAMA


Pesara kerajaan ditahan SPRM disyaki terima rasuah berupa sebuah rumah

ALOR SETAR, 21 September- Seorang pesara kerajaan ditahan Suruhanjaya Pencegahan Rasuah Malaysia, SPRM Kedah kerana dipercayai menerima rasuah berupa sebuah rumah di Sungai Menghulu, Langkawi untuk dirinya sendiri ketika masih dalam perkhidmatan.  Lelaki berusia 69 tahun yang merupakan pesara kerajaan di sebuah Pejabat Tanah dan Daerah di Kedah telah ditahan di Pejabat SPRM negeri kira-kira pukul 3 petang semalam.  Suspek dikatakan telah menyalahgunakan jawatannya semasa proses pengambilan tanah oleh kerajaan bagi projek Lebuhraya Langkawi pada tahun 2005 bagi mendapatkan suapan iaitu sebuah rumah di Langkawi.  Suspek bagaimanapun telah dibebaskan dengan jaminan SPRM sebanyak RM15,000 dan seorang penjamin atas faktor umur dan kesihatan.  Sementara itu, Pengarah SPRM Kedah, Dato' Shaharom Nizam Abd Manap ketika dihubungi mengesahkan penahanan suspek.  Kes disiasat dibawah Seksyen 23 Akta Suruhanjaya Pencegahan Rasuah Malaysia 2009.

(Pengarah SPRM Kedah, Dato' Shaharom Nizam Abd Manap mengesahkan penahanan suspek)


Tangguk siput retak seribu secara haram, dua lelaki ditahan APMM

KUALA PERLIS, 20 September– Agensi Penguatkuasaan Maritim Malaysia, Zon Maritim Kuala Perlis menahan sebuah bot fiber tanpa nombor pendaftaran pada jam lebih kurang 6.59 petang semalam disyaki menangguk siput pada kedudukan lebih kurang 0.9 batu nautika dari barat daya pesisir pantai Kuala Perlis.Menurut Pengarah Zon Maritim Kuala Perlis, Komander Maritim Mohd Hashim Mat Zain, bot ronda Maritim Malaysia yang sedang melakukan rondaan rutin Op Aman di sekitar perairan Perlis telah diarahkan ke lokasi sebaik menerima maklumat daripada orang awam mengenai pencerobohan yang dilakukan oleh bot tangguk siput berkenaan.Hasil pemeriksaan, mendapati bot yang berpangkalan di Jeti Kurong Tengar, Kuala Perlis itu menangguk siput retak seribu secara haram tanpa kebenaran.Pemeriksaan lanjut mendapati, bot dikendalikan oleh tekong dan seorang awak-awak yang merupakan warga tempatan berumur 28 hingga 33 tahun.Awak-awak termasuk tekong, bot dan hasil tangkapan siput yang dianggarkan bernilai RM 7,550 tersebut kemudian ditahan dan dibawa ke jeti Zon Maritim Kuala Perlis untuk tindakan lanjut.Kes disiasat di bawah Akta Perikanan 1985 Seksyen 8 (a) dan Seksyen 11 (3)(c).


Polis rampas 236.88 kilogram syabu bernilai lebih RM8 juta

KUALA LUMPUR, 20 September- Polis merampas 236.88 kilogram dadah jenis syabu bernilai RM8.53 juta menerusi lima serbuan berasingan di sekitar Kuala Lumpur, Perak dan Selangor.Timbalan Ketua Polis Kuala Lumpur, DCP Datuk Yahaya Othman berkata, hasil serbuan pada 17 September itu, pihaknya menahan tujuh lelaki tempatan berusia antara 24 hingga 47 tahun."Daripada tujuh tangkapan tersebut, empat suspek mempunyai rekod lampau kegiatan jenayah dan dadah.Sementara itu lima daripada mereka dikesan positif dadah," katanya dalam sidang media di sini.

(DCP Datuk Yahaya Othman, Timbalan Ketua Polis Kuala Lumpur)

Pihaknya turut menyita empat buah kenderaan serta sejumlah barang kemas dan jam tangan bernilai RM424,750.Kes disiasat di bawah Seksyen 39B Akta Dadah Berbahaya 1952 dan kesemua suspek direman tujuh hari bermula 18 September bagi membantu siasatan.


Pendakwaan bantah bahagian tertentu pernyataan saksi bekas setiausaha akhbar Ahmad Zahid

KUALA LUMPUR, 19 September - Pendakwaan dalam perbicaraan kes Datuk Seri Dr Ahmad Zahid Hamidi berkaitan Yayasan Akalbudi (YAB) hari ini membantah sebahagian pernyataan saksi bekas setiausaha akhbarnya, Mejar Jeneral (B) Datuk Fadzlette Othman Merican Idris Merican.Timbalan Pendakwa Raya Datuk Raja Rozela Raja Toran berkata sebahagian daripada pernyataan Fadzlette, yang juga saksi pembelaan kedua akan menjejaskan karakter bekas Setiausaha Eksekutif Ahmad Zahid, Mejar Mazlina Mazlan@Ramly dan beberapa bahagian pernyataannya adalah tidak relevan dan tidak boleh diterima.“Seksyen 153 Akta Keterangan 1950 perlu diguna pakai bagi memastikan bukti berhubung kredibiliti, yang telah dibangkitkan sebelum ini, tidak boleh dibangkitkan semula kerana kredibiliti Mejar Mazlina telah pun dicabar semasa pemeriksaan balas pihak pembelaan. (Jika tidak) isu kolateral tidak akan berakhir," katanya.Hari ini dijadualkan giliran Fadzlette memberi keterangan pada perbicaraan Ahmad Zahid. Fadzlette ialah setiausaha akhbar Ahmad Zahid semasa menjadi timbalan perdana menteri dan kini beliau adalah pengarah media untuk Presiden UMNO.Raja Rozela berkata Hakim Datuk Collin Lawrence Sequerah mempunyai kuasa untuk mengawal berapa banyak bukti yang diperkenalkan melalui kenyataan saksi, selagi kenyataan itu relevan dengan isu utama dalam perbicaraan.“... saksi ini ada di sini hari ini untuk membacakan (pernyataan)… ia hanyalah kolateral, isu sekunder, fakta sekunder yang tidak ada kaitan langsung dengan fakta yang menjadi isu.“Oleh itu Yang Arif, pernyataan di Perenggan 16 hingga 30, sama ada ia terpakai atau merujuk kepada Mejar Mazlina, mesti diputuskan sebagai tidak boleh diterima atas alasan ia adalah bukti kolateral,” hujah beliau.

Ketua pasukan pendakwaan itu membangkitkan bantahan tersebut kerana didapati pernyataan saksi Fadzlette mengandungi serangan terhadap karakter Mazlina, sebagai saksi utama pendakwaan.Sementara itu, peguam Datuk Hisyam Teh Poh Teik memohon masa untuk menjawab bantahan pihak pendakwaan.“Pernyataan saksi Fadzlette diberikan kepada pihak pendakwaan dalam tempoh 14 hari sebelum beliau datang untuk memberi keterangan. Tiada bantahan awal daripada mereka,” katanya.Raja Rozela kemudian berkata pihak pendakwaan tidak perlu memberi notis tentang bantahan mereka kerana ini adalah peraturan pembuktian asas.Hakim menangguhkan prosiding ke esok untuk pembelaan membuat penghujahan."Kita beri masa kepada pembelaan untuk menyelidik, jadi saya akan mendengar hujahan jawapannya pagi esok," kata hakim itu.Pada 30 Ogos, Ahmad Zahid akhirnya selesai memberi keterangan untuk membela diri selepas 17 hari berada di tempat saksi.Ahmad Zahid, 69, menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.- BERNAMA


Sepak, tumbuk rakan sekolah sembilan pelajar 'senior' mengaku tidak bersalah

(Kesemua mereka dihadapkan ke Mahkamah Majistret atas pertuduhan mencederakan tiga rakan sekolah mereka pada bulan lalu)

CHUKAI, 19 September - Sembilan pelajar tingkatan empat sebuah sekolah menengah berasrama harian di daerah ini mengaku tidak bersalah ketika dihadapkan ke Mahkamah Majistret di sini atas pertuduhan mencederakan tiga rakan sekolah mereka pada 23 Ogos lalu.Kesemua tertuduh berusia 16 tahun membuat pengakuan itu selepas pertuduhan dibacakan di hadapan Majistret Tengku Eliana Tuan Kamaruzaman.Berdasarkan tuduhan, kesemua tertuduh didakwa menyebabkan kecederaan secara menumbuk dan menyepak ketiga-tiga mangsa yang berusia 15 tahun.Mereka didakwa melakukan perbuatan tersebut di asrama sekolah terbabit pada pukul 11.30 malam, 23 Ogos lalu.Kesemua tertuduh diwakili peguam bela, Akmal Wahidah Abd Halim, manakala pendakwaan kes dilakukan oleh Timbalan Pendakwa Raya, Nor Azahani Azman.Susulan pengakuan tidak bersalah itu, kesemua tertuduh dikenakan jaminan di antara RM2,000 hingga RM5,500.

Mahkamah menetapkan 12 Oktober ini sebagai tarikh sebutan semula kes.29 Ogos lalu,media melaporkan kejadian buli dipercayai berlaku apabila mereka mengadukan perbuatan sekumpulan pelajar senior yang memiliki rokok elektronik.Kejadian itu menyebabkan seorang mangsa berusia 15 tahun mengalami kecederaan pada gegendang telinga dan lebam pada bahagian badan manakala dua rakannya hanya cedera ringan.


Kontraktor pembinaan didakwa buat komunikasi jelik terhadap penjawat awam

SEPANG, 19 September- Seorang kontraktor pembinaan mengaku tidak bersalah di Mahkamah Sesyen Sepang di sini hari ini atas pertuduhan membuat dan memulakan penghantaran komunikasi jelik terhadap penjawat awam, Februari lepas.Wong Hon Mun, 40, selaku orang kena saman (OKS) membuat pengakuan itu selepas pertuduhan terhadapnya dibacakan dalam bahasa Mandarin di hadapan Hakim Noorhisham Mohd Jaafar.Tertuduh yang masih bujang didakwa secara sedar membuat dan memulakan penghantaran komunikasi iaitu teks beserta video berdurasi kurang seminit yang jelik sifatnya dengan niat untuk menyakitkan hati orang lain melalui akaun Twitter miliknya, ‘@mevius_m_’ pada pukul 5.54 petang, 28 Februari 2022.Hantaran itu kemudian dilihat di Aras 8, Menara MCMC 1, Jalan Impact, Cyber 6, 63000 Cyberjaya pada kira-kira pukul 2.30 petang pada 1 Mac lepas.Kandungan video berserta teks yang mengandungi kata kesat itu antara lain menyebut ‘Doakan kepada tuhan semua anggota polis mati dalam kemalangan jalan raya, semua penjawat awam isteri sedang tunggu bersalin anak semua mati dalam hospital’. Wong didakwa mengikut Seksyen 233 (1) (a) Akta Komunikasi dan Multimedia 1998 yang boleh dihukum mengikut Seksyen 233 (3) akta sama, yang membawa hukuman denda maksimum RM50,000 atau penjara hingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Pegawai Pendakwa Suruhanjaya Komunikasi dan Multimedia Nazrul Nizam Mohd Zameri mencadangkan jaminan RM6,000 dengan seorang penjamin, bagaimanapun Wong yang tidak diwakili peguam memohon agar wang jaminan dikurangkan kerana hanya menerima gaji sekitar RM2,000 sebulan selain tidak bekerja ketika ini. Mahkamah membenarkan OKS diikat jamin RM2,000 dengan seorang penjamin dan menetapkan 20 Oktober ini untuk sebutan semula kes. -BERNAMA


Inspektor direman kes rasuah RM3,000

ALOR SETAR, 18 September - Seorang pegawai polis berpangkat Inspektor direman selama enam hari bermula hari ini bagi membantu siasatan berhubung dakwaan menerima wang rasuah RM3,000.Permohonan reman terhadap suspek dibuat oleh pegawai Suruhanjaya Pencegahan Rasuah Malaysia (SPRM) Kedah di Kompleks Mahkamah Alor Setar, pagi tadi.Majistret Norhidayah Mohd Noor membenarkan lelaki berkenaan direman sehingga 23 September ini bagi membantu siasatan.Menurut sumber, lelaki berusia 37 tahun itu ditahan di sebuah restoran di sini kira-kira pukul 8.40 malam semalam.  “Wang rasuah tersebut dipercayai diterima inspektor terbabit sebagai balasan untuk menyelesaikan kes melibatkan seorang individu.“Individu berkenaan disyaki melakukan kesalahan memiliki dadah di bawah Seksyen 39B Akta Dadah Berbahaya (ADB) 1952,” katanya.

Sementara itu, Pengarah SPRM Kedah, Datuk Shaharon Nizam Abd Manap ketika dihubungi mengesahkan penahanan suspek. "Kes disiasat mengikuit Seksyen 17(a) Akta SPRM 2009," katanya.


Rokok seludup dari negara jiran dirampas di pinggir pantai

KOTA TINGGI, 16 September- Tentera Darat Malaysia menerusi Briged Ketujuh Infantri Malaysia, 7 briged merampas 35 bungkusan kotak mengandungi pelbagai rokok seludup di Tanjung Buluh, Kota Tinggi, Johor, 2.30 pagi tadi. Markas Divisyen Ketiga Infantri Malaysia menerusi kenyataan memaklumkan, pihaknya menjumpai longgokan kotak yang berada di pinggir pantai.Semua rokok itu dipercayai baru tiba dari negara jiran untuk dijual di pasaran tempatan.  Nilai rampasan dianggarkan RM105,000.  Tiada tangkapan dibuat dan semua barang rampasan diserahkan kepada pihak berkuasa untuk tindakan lanjut.

(35 bungkusan kotak mengandungi pelbagai rokok seludup di Tanjung Buluh, Kota Tinggi, Johor dirampas)


Ejen bawa masuk etnik Rohingya turut uruskan Kad UNHCR

TASEK GELUGOR, 17 September- Jabatan Imigresen Malaysia (JIM) mengesan etnik Rohingya warga Myanmar masuk ke negara ini dengan menggunakan ejen yang turut menguruskan bagi mendapatkan kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).Ketua Pengarah Imigresen Datuk Seri Khairul Dzaimee Daud berkata sehubungan itu, perkara itu akan diteliti secara mendalam oleh jawatankuasa di Kementerian Dalam Negeri (KDN) untuk tindakan selanjutnya."Saya sempat temu bual beberapa pemegang kad UNHCR warga Rohingya (dalam operasi JIM) semalam dan mereka membuat pengakuan masuk ke Malaysia melalui sempadan-sempadan negara iaitu Kedah dan Kelantan dari Thailand, malah mereka mengaku ia (masuk ke Malaysia) diuruskan oleh ejen-ejen."Malah mereka juga mengaku ejen-ejen terbabit menguruskan perjalanan ke pejabat UNHCR di Kuala Lumpur untuk proses mendapatkan kad itu, perkara ini akan diteliti secara lebih mendalam oleh jawatankuasa di KDN.

(Ketua Pengarah Imigresen Datuk Seri Khairul Dzaimee Daud)

"Mereka (etnik Rohingya) bukan beli (kad UNHCR) tapi mereka bayar kepada ejen antara RM5,000 hingga RM7,000 seorang dan ejen itu akan bawa ke pejabat UNHCR, pemahaman mereka kad itu dibeli tapi sebenarnya mereka membayar kepada ejen-ejen yang terlibat dalam menguruskan kemasukan mereka," katanya kepada pemberita selepas operasi JIM di sebuah tapak projek perumahan di Kubang Menerong, di sini awal pagi tadi.Sementara itu, Khairul Dzaimee berkata dalam serbuan itu, pihaknya memeriksa 36 warga asing yang bekerja di tapak pembinaan berkenaan sebelum menahan 25 orang termasuk seorang wanita kerana tiada dokumen perjalanan diri, tinggal lebih masa dan dokumen yang meragukan.Katanya mereka yang ditahan dalam operasi bermula pukul 11.15 malam tadi itu terdiri daripada 10 lelaki Bangladesh, lapan lelaki Indonesia, lima lelaki dan seorang wanita Myanmar serta seorang lelaki Nepal."Semua warga asing itu dibawa ke depoh tahanan untuk siasatan lebih lanjut kerana terdapat dalam kalangan mereka menggunakan dokumen meragukan khususnya pemegang kad UNHCR yang disyaki tidak tulen," katanya.Beliau berkata operasi yang dijalankan itu merupakan yang ke-261 dijayakan oleh JIM Pulau Pinang sepanjang tahun ini dan seramai 193 warga asing bersama 32 majikan ditahan kerana pelbagai kesalahan imigresen dalam tempoh tersebut."Walaupun jumlah pendatang tanpa izin yang ditahan dalam operasi itu tidak ramai berbanding jumlah operasi dijalankan, jumlah kompaun yang dikenakan terhadap majikan serta warga asing lebih RM2.5 juta," katanya.- BERNAMA


Dera kanak-kanak: Pasangan suami isteri direman

KUALA LUMPUR, 17 September- Sepasang suami isteri yang ditahan semalam kerana disyaki mendera dua anak saudaranya di sebuah kondominium di Taman Cahaya, Ampang direman tujuh hari.Ketua Polis Daerah Ampang Jaya ACP Mohamad Farouk Eshak berkata kedua-dua suspek berusia 29 dan 33 tahun itu direman bermula hari ini hingga Jumaat bagi membantu siasatan.Semalam, polis menahan kedua-dua suspek kira-kira pukul 6.00 petang.

Suspek wanita merupakan adik kepada ibu mangsa telah menjaga dua beradik itu sejak dua tahun lalu, selepas bapa kepada kanak-kanak itu meninggal dunia.Terdahulu, seorang kanak-kanak lelaki berusia lapan tahun cuba terjun dan melarikan diri dari tingkap sebuah unit kondominium tingkat empat.Susulan itu, bomba berjaya menyelamatkan mangsa dengan memecah masuk ke dalam rumah dengan bantuan pihak polis.


'Geng San Sentosa' tumpas, empat pistol dirampas

KUALA LUMPUR, 16 September - Ketua kumpulan kongsi gelap Geng San Sentosa termasuk dua lelaki ditahan di beberapa lokasi berasingan di sekitar Selangor dan Pulau Pinang.Kesemua mereka ditahan sepasukan pegawai dan anggota Jabatan Siasatan Jenayah (JSJ) Bukit Aman antara 17 April hingga 14 September lalu.Setiausaha Polis Diraja Malaysia Datuk Noorsiah Mohd Saaduddin berkata pihaknya turut merampas empat pucuk pistol bersama lima butir peluru hidup daripada geng yang aktif dalam kegiatan pemerasan, samun, penjaga premis perlombongan bitcoin haram, curi kenderaan dan pecah rumah di sekitar Klang, Selangor.“Ketua kumpulan terbabit juga mempunyai 11 rekod jenayah lampau berkaitan senjata api, curi kenderaan dan dikehendaki dalam satu kes senjata api di Petaling Jaya, pada 17 April lalu.“Dengan penahanan dua lelaki ini secara keseluruhan seramai enam orang Geng San Sentosa ditahan selain empat pucuk pistol dan lima butir peluru hidup dirampas," katanya dalam kenyataan pada Khamis.

(Senjata rampasan pada 14 September lalu oleh pihak polis/FOTO PDRM)

Beliau berkata dua lagi ahli kumpulan tersebut, kedua-duanya lelaki tempatan ditahan pada 17 April lepas di Petaling Jaya serta merampas sepucuk pistol, manakala seorang lagi juga lelaki ditahan pada 15 Jun di Taman Sentosa, Klang dan merampas sepucuk pistol jenis revolver. “Seorang lagi lelaki warga tempatan ditangkap di kawasan Butterworth, Pulau Pinang dan polis turut merampas sepucuk pistol berserta empat butir peluru hidup pada 13 September,” katanya.Beliau berkata kesemua senjata api itu tidak berlesen dan kes disiasat di bawah Seksyen 8 Akta Senjata Api (penalti lebih berat) 1971, yang membawa hukuman penjara 14 tahun dan juga hukuman sebat tidak kurang daripada tiga kali dan Seksyen 8(a) Akta Senjata 1960 yang membawa hukuman penjara tidak melebihi tujuh tahun.Geng San Sentosa ini diburu selepas Bahagian Siasatan Jenayah Khas (D9) JSJ, Bukit Aman, menubuhkan pasukan khas dengan sasaran menumpaskan kumpulan penjenayah bersenjata api.


Jenayah narkotik kawasan Pasar Jalan Raja Bot turun 50 peratus

KUALA LUMPUR, 15 September- Sebanyak 50 peratus penurunan jenayah narkotik dicatatkan di kawasan Pasar Jalan Raja Bot berbanding tahun lepas.Menurut Ketua Polis Daerah Dang Wangi, Asisten Komisioner Noor Dellhan Yahaya berkata pencapaian akan dipertingkatkan bagi menjamin keselamatan sekaligus membanteras jenayah. "Kita nak merapatkan jurang, serapat-rapat yang mungkin antara masyarakat khususnya dalam sektor ekonomi yang membantu kepada ekonomi negara untuk sentiasa berada pada tahap yang baik dengan adanya sokongan daripada aspek keselamatan dan ketenteraman awam, rasa selamat dan yakin pada tahap keselamatan dan persekitaran,"katanya.Beliau berkata demikian semasa ucapan Majlis Kunjungan hormat Ketua Polis Daerah Dang Wangi Bersama Dewan Bandaraya Kuala Lumpur dan peniaga-peniaga pasar jalan raja bot.Tambahnya, selain operasi risikan, operasi rondaan kenderaan dan bermotosikal berkala turut dilaksanakan secara berkala di sekitar Jalan Raja Bot dan Chow Kit.Selaras dengan tema "Polis dan Masyarakat Berpisah Tiada", majlis anjuran Persatuan Penaja-penaja dan peniaga-peniaga kecil Melayu, Wilayah Persekutuan (PPPKMWP) diadakan bagi merapatkan hubungan masyarakat dan anggota polis meningkatkan lagi tahap keberkesanan perkhidmatan polis. Orang ramai turut digalakkan bekerjasama memaklumkan sebarang aktiviti jenayah.

(Ketua Polis Daerah Dang Wangi, Asisten Komisioner Noor Dellhan Yahaya)


Polis kesan empat lelaki bantu siasatan kes kematian dalam pergaduhan

TAWAU, 15 September- Polis meminta bantuan orang ramai untuk mengesan empat lelaki bagi membantu siasatan kes kematian seorang lelaki berumur 28 tahun dalam satu insiden pergaduhan pada awal pagi Selasa lepas.Ketua Polis Daerah Tawau ACP Jasmin Hussin berkata suspek berkenaan dikenali sebagai Mohamad Johari Rahman @ Jojo yang beralamat di Tanjung Batu Laut, Muhamad Zulkifli Rahman @ Jul (Tanjung Batu Laut), Mazlee Asan @ Yaszil (Jalan Damai) dan seorang lagi yang belum dikenali."Dalam pergaduhan kira-kira pukul 4.00 pagi itu, mangsa telah ditikam di dada kiri dan tidak sedarkan diri.

Pemeriksaan doktor mendapati lelaki berkenaan telah meninggal dunia.

“Ekoran kejadian itu, polis telah menahan empat lelaki tempatan berumur 22 hingga 35 tahun di beberapa lokasi. Empat lagi masih bebas," katanya dalam kenyataan di sini hari ini.Jasmin berkata orang ramai, khususnya yang tinggal di Tanjung Batu Laut dan Jalan Damai, yang mempunyai sebarang maklumat mengenai kedudukan empat lelaki terbabit diminta menghubungi ASP Zam Zarina Asri menerusi talian 016-7375868.


Sepasang suami isteri antara enam tokan dadah dicekup Polis Seberang Perai Tengah

(Ketua Polis Daerah Seberang Perai Tengah, ACP Tan Cheng San memnunjukkan barang kes yang dirampas)

BUKIT MERTAJAM, 15 September- Sejumlah 7,640.45 gram dadah dianggarkan bernilai lebih RM19,000 berjaya dirampas polis dalam tiga serbuan berasingan sekitar Seberang Perai Tengah (SPT) pada semalam dan kelmarin.  Dalam serbuan itu, seramai enam individu termasuk sepasang suami isteri ditahan dipercayai terlibat dalam kegiatan terbabit.  Ketua Polis Daerah Seberang Perai Tengah, ACP Tan Cheng San berkata suspek yang berusia antara 31 hingga 56 tahun itu terlibat dengan pengedaran dadah jenis ganja untuk pasaran tempatan.  Menurut beliau, pihaknya juga menemui senapang patah buatan sendiri beserta 19 butir peluru.  Selain dadah pihaknya turut menyita dua buah kereta dan tiga buah motosikal bernilai RM65,800 dan wang tunai bernilai RM1,014.  Sindiket berkenaan dipercayai aktif melakukan aktiviti pengedaran dadah sejak awal tahun ini dan dijual untuk pasaran tempatan.  Ujian saringan air kencing mendapati empat daripada mereka positif dadah manakala dua lagi mempunyai rekod lampau melibatkan jenayah dan narkotik.  Kes disiasat di bawah Seksyen 39B Akta Dadah Berbahaya 1952 dan Seksyen 8 Akta Senjata Api Penalti Lebih Berat 1971.


Pertelingkahan antara sindiket dadah motif penculikan usahawan kosmetik

KOTA BHARU, 15 September- Perselisihan antara ahli sindiket dadah dipercayai punca utama seorang wanita yang juga ejen jualan kosmetik dilarikan sekumpulan lelaki dari kediamannya di Kampung Semat Jal, Tumpat petang kelmarin. Pemangku Ketua Polis Kelantan, Datuk Muhamad Zaki Harun berkata, siasatan awal mendapati suami kepada mangsa terbabit dalam aktiviti penyeludupan dadah. “Setelah siasatan dibuat, kita dapati suami wanita ini, ada terlibat dalam satu sindiket yang menyalahi undang-undang, dan hasil daripada itu, Ketua Jabatan Siasatan Jenayah, telah mengadakan perbincangan dengan beberapa jabatan, termasuk dengan pihak Bukit Aman, dan kita telah mengadakan operasi secara besar-besaran, untuk mengesan keberadaan wanita itu dan kita juga telah menghubungi 'counterpart' kita di negara jiran untuk sama-sama membantu sekiranya wanita itu berada di negara jiran,”katanya. Beliau berkata demikian pada sidang media di Ibu Pejabat Polis Kontinjen (IPK) Kelantan, Kota Bharu, hari ini. Susulan itu katanya, polis telah menahan tiga individu iaitu dua lelaki dan seorang wanita termasuk suami mangsa berusia 35 hingga 47 tahun semalam, yang dipercayai terlibat dengan sindiket penyeludupan dadah terbabit.  Mengulas lanjut, Datuk Muhammad Zaki berkata, hasil siasatan awal mendapati suami mangsa yang berusia 36 tahun dan bekerja sebagai nelayan mempunyai dua rekod jenayah lampau, manakala seorang lagi lelaki mempunyai tujuh rekod jenayah.  Kesemua mereka ditahan reman selama empat hari sehingga Sabtu ini. Pihak polis percaya kejadian ini berlaku akibat perselisihan di kalangan ahli sindiket dan tiada pembabitan pihak lain. Terdahulu, media melaporkan, dalam kejadian pukul 5.10 petang kelmarin, ejen jualan kosmetik berusia 36 tahun dilarikan sekumpulan lelaki dari kediamannya di Kampung Semat Jal, Wakaf Bharu,Tumpat. Wanita itu dilarikan dengan menaiki sebuah kereta dan terdapat penduduk memaklumkan melihat mangsa dibawa menaiki bot ke Thailand, sebelum kereta terbabit ditemui pukul 10 malam kelmarin di Kampung Kuala Jambu. Pihaknya percaya mangsa mengetahui aktiviti yang dilakukan suaminya selain mengenali suspek yang menculiknya.

(Pemangku Ketua Polis Kelantan, Datuk Muhamad Zaki Harun)


Polis tahan empat bersaudara, rampas dadah bernilai RM90,000

TAWAU, 15 September- Polis menahan empat bersaudara termasuk tiga adik-beradik dan merampas dadah jenis ganja seberat lebih 27.31 kilogram (kg) dianggarkan bernilai RM90,000 dalam serbuan di sebuah premis di Kilometer 16, Jalan Apas di sini pada Isnin lepas.Ketua Polis Daerah ACP Jasmin Hussin berkata tiga beradik iaitu dua wanita dan seorang lelaki serta seorang saudara lelaki mereka itu yang kesemuanya berusia antara 20 dan 43 tahun ditahan dalam serbuan di premis tersebut pada pukul 5.00 petang.Katanya serbuan oleh anggota Bahagian Siasatan Jenayah Narkotik Ibu Pejabat Polis Daerah (IPD) Tawau dan Ibu Pejabat Polis Kontinjen (IPK) Sabah itu adalah hasil maklumat orang awam."Ketika serbuan didapati dua lelaki sedang mengangkat tiga kotak dari sebuah kereta ke premis tersebut. Hasil pemeriksaan menemukan 29 bungkusan yang masing-masing berisi ketulan mampat disyaki dadah jenis ganja.

“Dua wanita berada dalam kenderaan itu turut ditahan. Dadah yang dirampas itu disyaki untuk dipasarkan di sekitar Tawau yang mampu dibekalkan kepada 20,000 pembeli," katanya dalam kenyataan di sini hari ini.Jasmin berkata kes disiasat di bawah Seksyen 39B Akta Dadah Berbahaya 1952.


Bicara kes 1MDB tangguh, Najib diberi cuti sakit dua hari

(Peguam, Tan Sri Muhammad Shafee Abdullah, yang mewakili bekas Perdana Menteri Datuk Seri Najib Tun Razak, keluar dari Kompleks Mahkamah Kuala Lumpur selepas sebutan kes 1Malaysia Development Berhad (1MDB) membabitkan anak guamnya itu hari ini / BERNAMA)

KUALA LUMPUR, 14 September- Perbicaraan kes Datuk Seri Najib Tun Razak’s 1Malaysia Development Berhad (1MDB) Datuk Seri Najib Tun Razak di Mahkamah Tinggi di sini ditangguhkan hari ini dan esok selepas bekas perdana menteri itu dimasukkan ke wad Hospital Kuala Lumpur (HKL) sejak semalam.Peguam Najib, Tan Sri Muhammad Shafee Abdullah memberitahu Hakim Datuk Collin Lawrence Sequerah bahawa Najib menjalani beberapa ujian perubatan setiap hari di hospital disebabkan keadaan tekanan darahnya dan ulser di dalam perut.“Saya akhirnya dapat berjumpa dengan anak guam saya itu selepas menanti selama hampir tiga jam hari ini, namun dia (Najib) sendiri tidak tahu berapa lama dia akan ditahan di wad hospital.“Ada sijil sakit (MC) yang diberikan oleh Jabatan Penjara dan dihantar kepada Muhammad Farhan (seorang lagi peguam Najib) menerusi WhatsApp. Ia berdasarkan kepada pemeriksaan perubatan dan MC adalah bagi 14 dan 15 Sept, dan ia juga memaklumkan bahawa Datuk Seri Najib kini berada di wad 21 hospital itu,” katanya.Peguam itu berkata tekanan darah Najib semakin beransur turun selepas dia mengambil ubat yang biasa diambilnya, walaupun ia tidak begitu memuaskan sebagaimana keadaan tekanan darah biasanya.“Ujian dilakukan terhadap keadaan tekanan darahnya, dan perlu saya maklumkan kepada Yang Arif bahawa anak guam saya mempunyai sejarah ulser teruk dan dia tidak sedar yang tiga bulan lepas dia berada di peringkat kritikal.“Baru-baru ini Yang Arif sendiri tahu dia pergi ke hospital kerana mengadu rasa tidak selesa dan mereka mendapati banyak ulser yang berdarah. Saya fikir atas sebab itu dia menjalani ujian untuk memastikan tekanan darah tiada kaitan dengan keadaan itu, sebaliknya mungkin kontingensi ubat semata-mata,” kata peguam itu.Hakim Sequerah kemudiannya bertanya sekiranya Najib mungkin sembuh minggu depan, kerana perbicaraan 1MDB dijadualkan disambung semula pada 26 Sept, dan beliau melapangkan perbicaraan minggu ini kerana tidak mungkin perbicaraan dapat bersambung esok.Muhammad Shafee berkata beliau berpendapat Najib sepatutnya dalam keadaan lebih baik pada masa itu, tepat pada masanya untuk tarikh perbicaraan yang dijadualkan.Timbalan Pendakwa Raya Ahmad Akram Gharib berkata pihaknya tidak mempunyai bantahan untuk perbicaraan minggu ini dikosongkan kerana MC itu datang daripada pegawai perubatan kerajaan.Sementara itu ketika ditemui media selepas prosiding Muhammad Shafee berkata Najib “tidak begitu ceria seperti biasa” dan masih mengalami keadaan tidak selesa disebabkan keadaan kesihatannya.“Doktor telah kembali kepada ubat asal (yang biasa diambil Najib). Ubat sebelum ini dan jumlahnya diberikan mengikut sukatan yang betul, tetapi yang biasa dia gunakan adalah yang asli dan bukan dari jenama generik.“Bertentangan dengan apa yang dikatakan dalam berita, generik (ubat) mungkin tidak berkesan seperti yang asal,” katanya sambil menambah bacaan tekanan darah Najib semasa di hospital adalah pada 124/84, berbanding bacaan biasa pada 110/80.Ketika ditanya mengenai kemasukan Najib ke Institut Jantung Negara (IJN), Muhammad Shafee berkata setakat ini tiada tanda-tanda mengenai perpindahannya (Najib) ke hospital pakar."Beliau tidak mempunyai masalah kesihatan yang berkaitan dengan jantungnya, tetapi kerana ia (ulser perut) menyebabkan pendarahan, ia benar-benar boleh menyebabkan masalah jantung yang boleh membawa kepada strok," katanya.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Pada 23 Ogos lepas, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.- BERNAMA


Bekas ketua penolong pegawai daerah mengaku tidak bersalah ambil rasuah

(Tertuduh diiringi pegawai SPRM ketika tiba di Mahkamah Shah Alam)

SHAH ALAM, 14 September- Bekas ketua penolong pegawai daerah di Pejabat Daerah dan Tanah Kuala Langat dihadapkan ke Mahkamah Sesyen Shah Alam atas dua pertuduhan meminta dan menerima rasuah berkaitan kerja penurapan lorong jalan di Kuala Langat pada 2020 dan 2021.Bagaimanapun tertuduh, Mohd Asraf Redzuan mengaku tidak bersalah selepas pertuduhan dibaca di hadapan Hakim Rozilah Salleh.Mengikut kedua-dua pertuduhan, tertuduh secara rasuah meminta suapan bagi dirinya daripada individu lain berjumlah RM5,000 pada 11 November 2020.Manakala pada 24 Februari 2021, tertuduh menerima RM2,000 sebagai upah bagi dirinya sebagai seorang pegawai badan awam bagi membantu sebuah syarikat mendapatkan kerja-kerja menurap semula dua lorong di Kampung Batu 10, Kebun Baru di Kuala Langat dengan harga kerja RM95,362.80.Tertuduh melakukan dua kesalahan dibawah Seksyen 16(a)(B) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) Akta yang sama.Sabit kesalahan, tertuduh boleh dipenjarakan selama tempoh yang tidak melebihi 20 tahun; dan didenda tidak kurang daripada lima kali ganda nilai suapan atau RM10,000 mengikut mana-mana yang lebih tinggi.Mahkamah membenarkan jaminan RM10,000 dan menetapkan sebutan semula kes pada 27 Oktober depan.


Tiga individu direman bantu siasatan kes rasuah RM400,000

IPOH, 14 September- Dua lelaki dan seorang wanita direman seminggu bagi membantu siasatan kes rasuah berjumlah RM400,000 berhubung kelulusan permohonan memiliki tanah kerajaan.Wanita berusia 30 tahun yang merupakan pembantu tadbir Pejabat Tanah dan Galian serta dua pengarah syarikat berusia 41 dan 50 tahun tiba dengan berpakaian lokap Suruhanjaya Pencegahan Rasuah Malaysia (SPRM) berwarna jingga di Mahkamah Majistret di sini kira-kira pukul 10.30 pagi.Perintah reman bermula hari ini hingga Selasa depan dikeluarkan Majistret Noor Hafiza Ishak bagi membantu siasatan mengikut Seksyen 17(a) Akta SPRM 2009.Menurut sumber SPRM, mereka ditahan kerana disyaki terlibat penerimaan wang rasuah daripada pemilik syarikat supaya mendapatkan kelulusan permohonan memiliki tanah kerajaan seluas kira-kira dua hektar di daerah Kinta.

Pengarah SPRM Perak Datuk Mohd Fauzi Mohamad ketika dihubungi mengesahkan penahanan itu dan memaklumkan siasatan lanjut sedang dilakukan termasuk mengesan sekiranya ada individu lain turut terbabit dalam kes itu.


ALOR SETAR, 14 September- Dua lelaki yang merupakan ahli sindiket pinjaman wang tidak berlesen, “Ah Long” berjaya ditahan dalam Op Vulture oleh Bahagian Siasatan Jenayah Komersil, Ibu Pejabat Polis Daerah (IPD) Kota Setar. Mereka ditahan ketika sedang mencari rumah peminjam untuk menampal poster ugutan di Taman Seri Tandop, Batu 3, Tandop, di sini, pada Ahad lalu.  Ketua Polis Daerah Kota Setar, ACP Ahmad Shukri Mat Akhir berkata, siasatan awal mendapati kedua-dua lelaki berusia berusia 38 dan 41 tahun itu disyaki terbabit dengan kegiatan “ah long siber”. Pihaknya merampas dua telefon bimbit, sebuah kereta jenis Perodua Axia, empat sampul surat coklat, surat bertulis kata-kata amaran dengan pen merah, motosikal Honda Vario, cat merah, pita pelekat, cat sembur merah dan barangan lain untuk siasatan lanjut. Siasatan juga mendapati mereka dibayar upah mengikut pakej ditentukan untuk membaling cat, merantai pagar dan menampal notis ugutan. Sindiket ini aktif melakukan kegiatan jenayah ini di beberapa daerah antaranya Kota Setar, Pendang dan Kubang Pasu.Kes disiasat dibawah Seksyen 5(2) Akta Pemberi Pinjam Wang 1951 kerana menjalankan aktiviti pemberi pinjaman tanpa lesen dan Seksyen 427 Kanun Keseksaan kerana melakukan khianat.

Polis menasihati semua masyarakat agar tidak sesekali membuat pinjaman wang melalui tawaran di laman sosial dan dinasihatkan membuat semakan dan pengesahan lesen berdaftar syarikat pinjaman wang berlesen dengan Kementerian Perumahan dan Kerajaan Tempatan (KPKT) sebelum melakukan sebarang urusan atau melalui laman sesawang www.kpkt.gov.my <http://www.kpkt.gov.my>. Orang ramai juga diminta untuk terus membantu pihak polis dalam menyalurkan maklumat berkait jenayah komersil melalui saluran CCID Scam Response Center di talian 03-26101559/ 03-26101599 atau menerusi aplikasi whatsapp CCID Infoline di talian 013-2111222.


Remaja rempit ditahan polis

ALOR SETAR, 14 September- Perbuatan seorang remaja berusia 16 tahun melakukan aksi berbahaya dengan mengangkat tayar hadapan motosikal mengundang padah. Remaja lelaki itu ditahan Bahagian Siasatan Dan Penguatkuasaan Trafik Daerah (BSPTD) Kota Setar dalam Op Samseng Jalanan di sekitar pusat bandar. Ketua Polis Daerah Kota Setar, ACP Ahmad Shukri Mat Akhir berkata, ketika sedang melakukan operasi, pasukan berkenaan telah mengesan seorang penunggang motosikal sedang melakukan “wheelie” sebanyak dua kali.  Perbuatan remaja terbabit bukan sahaja membahayakan diri sendiri, malah pengguna jalan raya yang lain. Beliau berkata penunggang motosikal tersebut telah ditahan dibawah seksyen 42(1) APJ 1987.  Antara saman yang dikeluarkan membabitkan kesalahan tiada lesen dan cukai jalan tamat tempoh, mengubahsuai kenderaan serta pelbagai kesalahan trafik lain.

Ujian saringan awal air kencing mendapati penunggang motorsikal tersebut negatif dadah. Tegas ACP Ahmad Shukri, tindakan tegas dan proaktif oleh BSPTD Kota Setar akan terus dipergiatkan bagi membanteras aktiviti seumpama ini.


Wanita dipenjara 80 bulan tipu jual barangan elektrik tidak wujud

(Tertuduh diiringi pegawai penjara ketika tiba di Johor Bahru)

JOHOR BAHRU, 13 September- Seorang wanita dipenjara 80 bulan selepas mengaku bersalah di Mahkamah Majistret Johor Bahru, Johor hari ini atas kesalahan menipu menjual perkakas elektrik, melibatkan nilai kerugian, RM5,235 dari Februari hingga Jun tahun lalu.  Tertuduh, Nurul Yasmin Rosli, 33 tahun membuat pengakuan itu selepas lima pertuduhannya dibacakan dihadapan Majistret, R. Salini.  Berdasarkan pertuduhan pertama hingga kelima, ibu kepada bayi berusia tujuh bulan itu didakwa menipu lima individu sehingga mendorong mangsa menyerahkan wang ke akaun bank milik ibunya bagi mendapatkan pelbagai perkakas elektrik.  Dia didakwa melakukan kesalahan itu di daerah Johor Bahru dari 16 Februari hingga 21 Jun tahun lalu.  Pertuduhan ke atasnya dikemukakan mengikut Seksyen 420 Kanun Keseksaan.  Kes dikendalikan Timbalan Pendakwa Raya,, Sharifah Natasya Syed Ahmad manakala tertuduh yang tidak diwakili peguam.


Suami isteri ditahan disyaki langgar sebuah motosikal

KUCHING, 14 September- Polis telah menahan sepasang suami isteri yang terlibat dalam kejadian sebuah motosikal yang ditunggang dua lelaki dilanggar oleh sebuah kenderaan di Jalan Semarak, Kuching, semalam.Pemangku Ketua Polis Daerah Kuching, Superintenden Merbin Lisa dalam kenyataannya berkata, kedua-dua suspek yang berumur 29 tahun ditangkap empat jam selepas kejadian terbabit.Katanya, pasangan suami isteri tersebut direman sehingga Sabtu ini untuk siasatan lanjut.  Beliau turut mendedahkan hasil semakan mendapati suspek lelaki memiliki tujuh rekod lampau melibatkan jenayah dan dadah, manakala isterinya mempunyai tiga rekod jenayah dan dadah.

"Kes disiasat bawah Seksyen 427 Kanun Keseksaan.  "Dalam kejadian kira-kira pukul 5.20 petang semalam, sebuah motosikal yang ditunggang dua lelaki tempatan telah dilanggar oleh sebuah kenderaaan yang dinaiki oleh pasangan suami isteri terbabit, dipercayaai berpunca dari salah faham antara suspek dan pengadu sebelum ini," menurut kenyataan itu. Insiden itu menyebabkan, pengadu mengalami kecederaan ringan akibat ditampar suspek.


Polis buru individu curi elektrik, lombong bitcoin di taman wawasan

BATU PAHAT, 13 September- Polis memburu individu yang bertanggungjawab dalam aktiviti ‘mencuri’ bekalan elektrik serta melombong bitcoin di Jalan Budi Utara, Taman Wawasan, dekat sini.Ketua Polis Daerah Batu Pahat ACP Ismail Dollah berkata sebaik menerima laporan daripada pihak Tenaga Nasional Berhad (TNB), serbuan telah dilakukan di dua premis di kawasan tersebut kira-kira pukul 11.00 pagi, semalam.Beliau berkata hasil pemeriksaan polis dan TNB di kedua-dua premis terbabit mendapati aktiviti perlombongan bitcoin berkenaan masih beroperasi tanpa pengawasan serta premis dalam keadaan berkunci.

“Polis merampas 204 unit mesin melombong bitcoin ‘Antminer’, 11 buah port suis, dua buah monitor komputer, dua buah CPU komputer dan dua buah penghala. Nilai rampasan barangan sekitar RM204,000 dan nilai anggaran jumlah bitcoin dalam aktiviti perlombongan tersebut masih dalam siasatan,” kata beliau dalam satu kenyataan di sini hari ini.Kes disiasat di bawah Seksyen 379/427 Kanun Keseksaan dan Seksyen 37(3) Akta Bekalan Elektrik 1997. -BERNAMA


Lelaki warga tempatan ditahan miliki rokok seludup

KLUANG, 13 September- Seorang lelaki warga tempatan ditahan di sebuah premis di Pekan Baru Layang-Layang, dekat sini, petang semalam, kerana memiliki sejumlah rokok putih dipercayai rokok seludup.Ketua Polis Daerah Kluang ACP Bahrin Mohd Noh berkata dalam serbuan pada pukul 3.00 petang itu, lelaki berusia 34 tahun itu ditahan bersama 255 karton rokok tanpa cukai kastam pelbagai jenama bernilai RM60,669 dipercayai untuk dipasarkan sekitar daerah itu.Beliau berkata serbuan di premis menjual barangan runcit itu melibatkan jenama rokok jenis U2, Tiara Merah, RE King Merah dan RE Bold Hitam.“Turut dirampas rokok jenama Touro Hitam, LA Hitam, Canyon Blast Biru, Canyon Menthol Hijau, Clas Mind Putih, Galaxy Merah, Sampoerna Mild Putih, Gudang Baru, Gudang Garam Menthol Mild Putih, Impact Diplomat Hitam, John Merah dan Luffman Classics Putih,” katanya dalam kenyataan hari ini.

“Kes disiasat di bawah Seksyen 135 (1) (d) Akta Kastam 1967 dan jika sabit kesalahan boleh didenda sehingga 20 kali ganda nilai barangan atau penjara sehingga tiga tahun atau kedua-duanya sekali. Permohonan reman akan dilakukan hari ini,” kata Bahrin.


KPDNHEP Terengganu rampas pakaian, beg tiruan

KUALA TERENGGANU, 13 September- Kementerian Perdagangan Dalam Negeri dan Hal Ehwal Pengguna (KDNHEP) Terengganu merampas sejumlah pakaian dan beg tangan tiruan bernilai RM68,000 dalam tiga serbuan berasingan, semalam.Pengarahnya Saharuddin Mohd Kia berkata, serbuan secara serentak pada pukul 2.00 petang itu, termasuk di dua stor barangan di sini dan satu di Kuala Berang susulan laporan oleh pemilik cap dagangan berdaftar.Beliau berkata dalam serbuan berkenaan seorang lelaki dan seorang perempuan warga tempatan berusia 30-an turut ditahan bagi membantu siasatan.“Operasi dijalankan oleh penguatkuasa selepas menerima laporan daripada pemilik cap dagang berdaftar yang mengesyaki barangan aktif diniagakan di media sosial adalah tiruan.“Hasil serbuan mendapati sejumlah 3,461 barangan terdiri daripada pakaian dan beg tangan berjenama (tiruan) pelbagai saiz, disimpan di dalam stor berkenaan,” katanya pada sidang media di sini, hari ini.Saharuddin berkata kesemua barangan tersebut disita dan disimpan di KPDNHEP Terengganu untuk siasatan lanjut mengikut Seksyen 102 (1)(c) Akta Cap Dagangan 2019.Beliau berkata KPDNHEP memandang serius kes seumpama itu bagi melindungi hak pemilik cap dagang dan menasihatkan orang ramai supaya berhati-hati dengan taktik sesetengah peniaga yang cuba mengaut keuntungan mudah melalui penjualan barangan tiruan.

Antara barangan yang dirampas oleh KPDNHEP / FOTO BERNAMA

“Berhati-hati membeli barangan berjenama terutama dalam talian kerana sudah ramai yang tertipu dengan helah peniaga yang tidak bertanggungjawab.“Saya juga minta supaya orang ramai yang mempunyai maklumat berkaitan untuk salurkan melalui portal This email address is being protected from spambots. You need JavaScript enabled to view it., aplikasi telefon pintar Ez ADU KPDNHEP atau terus WhatsApp ke nombor 019-2794317 atau 019-8488000,” katanya. -BERNAMA


KPDNHEP berjaya tumpaskan sindiket penyelewengan diesel

SUNGAI PETANI, 13 September- Kementerian Perdagangan Dalam Negeri dan Hal Ehwal Pengguna (KPDNHEP) negeri Kedah berjaya menumpaskan satu sindiket penyelewengan bahan api bersubsidi diesel. Serbuan oleh sepasukan lima anggota Penguat Kuasa KPDNHEP Alor Setar adalah hasil daripada aduan orang awam dan risikan yang telah dilakukan sejak dua minggu yang lalu. Pengarah KPDNHEP Kedah, Affendi Rajini Kanth berkata, semasa serbuan dijalankan gudang tersebut tidak beroperasi.Pemeriksaan mendapati sejumlah 6,038 liter minyak diesel berada di dalam tong fiber.Turut ditemui dalam gudang tersebut adalah 30 unit tong fiber di mana enam tong berisi minyak diesel. Pemeriksaan awal mendapati, premis tersebut tidak mempunyai apa-apa lesen atau permit yang sah untuk menyimpan barang kawalan di lokasi berkenaan. Pasukan serbuan telah bertindak menyita 6,038 liter diesel, hos paip dan pam eletrik dengan nilai rampasan berjumlah RM21,470. Siasatan awal mendapati gudang tersebut dijadikan sebagai tempat pengumpulan minyak diesel.

Sejumlah 6,038 liter minyak diesel berada di dalam tong fiber

Minyak yang ditemui itu dipercayai dibeli daripada beberapa buah stesen minyak di sekitar kawasan sini dan Gurun sebelum ianya dijual semula kepada pihak industri. Kes disiasat dibawah Seksyen 21 Akta Kawalan Bekalan 1961 kerana memiliki barang kawalan dengan tujuan untuk melakukan kesalahan yang dibaca bersama Peraturan 3(1) Peraturan-Peraturan Kawalan Bekalan 1974 kerana beroperasi atau menjalankan urusniaga barang kawalan tanpa lesen dan dibawah Seksyen 20(1) Akta Kawalan Bekalan 1961 iaitu menyimpan barang kawalan di tempat yang tidak mendapat kebenaran pengawal.


Amang seksual: Pnceramah bebas direman enam hari

KUALA LUMPUR, 11 September- Seorang penceramah bebas direman enam hari kerana disyaki terlibat kes amang seksual dengan individu bawah umur.Menurut Ketua Polis Selangor Datuk Arjunaidi Mohamed, setakat ini empat mangsa berumur lingkungan 17 hingga 18 tahun telah tampil membuat laporan.“Siasatan awal pihak polis mendapati suspek telah berkenalan dengan kesemua pengadu dalam program motivasi yang diadakan di sekolah sekitar Selangor. "Hasil perkenalan itu, suspek didakwa telah bertindak melakukan jenayah amang seksual fizikal ke atas semua pengadu,” katanya dalam satu kenyataan Beliau berkata hasil siasatan itu berdasarkan laporan yang diterima pihaknya pada 30 Ogos lalu."Terdapat dua laporan dibuat di Ibu Pejabat Polis Daerah (IPD) Klang Selatan serta masing-masing satu di IPD Shah Alam dan IPD Kajang.

(Kenyataan media dikeluarkan  Ibu Pejabat kontinjen Selangor)

"Bertindak atas maklumat, sepasukan pegawai dan anggota polis Jabatan Siasatan Jenayah Kontinjen Selangor telah membuat tangkapan ke atas suspek sekitar 4 petang pada 8 September laludi Ibu Pejabat Polis Kontinjen negeri itu.Arjunaidi berkata, Mahkamah Majistret Klang telah mengeluarkan perintah tahanan reman selama enam hari bermula semalam hingga 14 September ini bagi membolehkan polis menjalankan siasatan lanjut ke atas suspek.Katanya, kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017.Arjunaidi turut menasihati orang ramai agar tidak membuat sebarang spekulasi berhubung kejadian itu kerana ia akan menjejaskan siasatan dan menimbulkan kegusaran dalam kalangan masyarakat. Tegasnya, pihak polis tidak akan teragak-agak mengambil tindakan secara tegas mengikut peruntukan undang-undang ke atas mana-mana pihak yang didapati cuba mengelirukan masyarakat dengan menyebarkan sesuatu berita atau isu yang tidak tepat.


Kedai emas disamun, kerugian dianggarkan lebih setengah sejuta

IPOH, 10 September- Tiga pekerja sebuah kedai emas berdepan detik cemas sewaktu baru memulakan operasi perniagaan apabila disamun dua lelaki yang melarikan barang kemas dan wang tunai bernilai kira-kira RM660,000 dalam satu rompakan di Selasar Rokam, Taman Ipoh Jaya di sini hari ini.Ketua Polis Perak Datuk Mohd Yusri Hassan Basri berkata pihaknya dimaklumkan mengenai rompakan itu kira-kira 10.15 pagi dan polis bergegas ke tempat kejadian untuk siasatan lanjut.

(Ketua Polis Perak Datuk Mohd Yusri Hassan Basri / Foto Bernama)

“Hasil siasatan awal mendapati dua lelaki telah mengacukan senjata menyerupai pistol kepada tiga pekerja semasa mereka hendak membuka kedai lalu melarikan sejumlah barang kemas dan wang tunai. Namun ketiga-tiga mangsa tidak mengalami kecederaan semasa kejadian. Kes disiasat di bawah Seksyen 395/397 Kanun Keseksaan,” katanya dalam satu kenyataan.Beliau berkata pihaknya sedang giat memburu dua suspek berkenaan dan orang awam yang mempunyai sebarang maklumat diminta menghubungi Pegawai Penyiasat ASP Fadli Ahmad 019-2500019 untuk membantu siasatan polis.Tinjauan Bernama ditempat kejadian mendapati pasukan forensik sedang menjalankan siasatan di lokasi tersebut  yang terletak dalam kawasan lot perniagaan.


6 kontraktor didakwa palsukan dokumen untuk tender kantin sekolah

TAWAU, 9 September -  Sepasang suami isteri antara enam kontraktor didakwa di Mahkamah Khas Rasuah, di sini, hari ini atas pertuduhan memalsukan dokumen untuk mendapatkan tender menyewa dan menguruskan kantin sekolah rendah, lima tahun lalu.Tertuduh, Masri Nulhadi, 45; isterinya, Asmah Moong, 42; Darwin Mohd Kembal, 32; Mohd Nasir Mohammad, 34; Abdul Jalil Mohd Hassan, 52; serta Mohd Hafiz Irawan, 34, bagaimanapun mengaku tidak bersalah dan memohon untuk dibicarakan.Pengakuan itu dibuat kesemua tertuduh selepas kertas pertuduhan dibacakan secara berasingan di hadapan Hakm Abu Bakar Manat.Keenam-enam tertuduh didakwa menggunakan dokumen palsu sebagai tulen untuk mendapatkan tender berkenaan bagi tempoh 1 Januari 2018 hingga 31 Disember 2019.Mereka melakukan kesalahana itu di Pejabat Pendidikan Daerah (PPD) Semporna antara 24 Oktober dan 1 November 2017.Kesemua tertuduh masing-masing berdepan tiga pertuduhan, kecuali Mohd Hafiz yang didakwa dengan empat pertuduhan.

Mereka didakwa mengikut Seksyen 471 Kanun Keseksaan yang boleh dihukum bawah Seksyen 468 yang membawa hukuman penjara maksimum tujuh tahun dan denda, jika sabit kesalahan.Pendakwaan dikendalikan oleh Timbalan Pendakwa Raya SPRM, Rekhraj Singh, manakala kesemua tertuduh tiada diwakili peguam.Hakim kemudian membenarkan kesemua tertuduh masing-masing diikat jamin RM10,000 dengan seorang penjamin tempatan tetapi perlu membayar deposit RM5,000, kecuali Masri dan Asmah yang diperintahkan membayar deposit RM4,000.Mahkamah menetapkan 1 dan 2 Disember depan untuk serahan dokumen serta sebutan semula kes.


Kapal tongkang seludup diesel, tiga direman termasuk warga Bangladesh

KLANG, 7 September- Sebuah kapal tongkang dirampas disyaki menyeludup 70,000 liter diesel bersubsidi secara tidak sah di Pantai Acheh, Klang.Nilai keseluruhan rampasan mencecah hampir RM800,000 menerusi serbuan dilakukan Polis Diraja Malaysia (PDRM). Menurut Pengarah KPDNHEP Selangor, Mohd Zuhairi Mat Radey, tiga suspek direman termasuk seorang warga Bangladesh.Manakala dua lagi dilepaskan dengan jaminan polis. Modus operandi sindiket terbabit menyimpan diesel di dalam kapal tongkang sebelum menjalankan urus niaga bahan api itu kepada kapal lain. Serbuan sama turut merampas sebuah lori tangki, kereta dan peralatan menyeludup.

(Sebuah lori tangki turut dirampas dalam serbuan)

Kes disiasat dibawah Seksyen 20 dan 21 Akta Kawalan Bekalan 1961.Jika disabit kesalahan, boleh didenda tidak melebihi RM1 juta atau penjara tidak melebihi tiga tahun atau kedua-duanya. Manakala bagi syarikat, boleh didenda maksimum RM2 jutaatau penjara tidak melebihi lima tahun atau kedua-duanya.


Polis tahan bapa pelakon remaja dakwa diganggu secara seksual

KUALA LUMPUR, 7 September- Polis menahan bapa seorang pelakon remaja yang didakwa melakukan serangan seksual ke atas anak kandungnya itu.Ketua Polis Daerah Subang Jaya, Asisten Komisioner Wan Azlan Wan Mamat, dalam satu kenyataan berkata tangkapan ke atas suspek dilakukan pada pukul 2.25 petang, pada Selasa.Wan Azlan berkata, suspek yang berusia 43 tahun ditahan di kediamannya di Kedah sebelum dibawa ke Ibu Pejabat Polis Daerah (IPD) Subang Jaya."Pihak polis turut merampas sebuah telefon bimbit milik suspek."Telefon bimbit itu akan dihantar ke Jabatan Forensik Polis Diraja Malaysia (PDRM) untuk dianalisa."Ujian saringan air kencing ke atas suspek didapati negatif dan semakan mendapati suspek tidak mempunyai sebarang rekod lampau," katanya.Wan Azlan berkata suspek dibawa ke Mahkamah Shah Alam untuk permohonan reman."Majistret membenarkan lelaki itu direman tujuh hari sehingga 12 September ini untuk siasatan," katanya.

(Ketua Polis Daerah Subang Jaya, Asisten Komisioner Wan AzlanWan Mamat/FOTO FB POLIS DAERAH SUBANG JAYA)

Semalam, Wan Azlan dalam kenyataan, memaklumkan pihaknya menerima satu laporan polis daripada pelakon remaja berusia 15 tahun itu pada pukul 10.55 malam, kelmarin.Katanya, pelakon remaja itu dalam laporan polis menyatakan dia diganggu secara seksual oleh bapa kandungnya serta tidak menjaga kebajikannya.Siasatan dijalankan mengikut Seksyen 354 Kanun Keseksaan atas kesalahan mencabul, Seksyen 31(1)(a) Akta Kanak Kanak 2001 atas kesalahan mengabaikan seorang kanak-kanak dan Seksyen 292 Kanun Keseksaan atas kesalahan memiliki bahan lucah.Perkara itu didedahkan pelakon remaja berkenaan ketika ditemu bual dalam satu program di YouTube.


Pamer lima filem cetak rompak, lelaki didenda RM10,000

SEREMBAN, 7 September- Seorang penganggur didenda RM10,000 oleh Mahkamah Sesyen Seremban selepas mengaku bersalah melakukan cetak rompak karya filem melalui aplikasi Telegram.Berdasarkan pertuduhan, Ahmad Fairuzaman Ahmad Bolia, 46 tahun didapati dengan cara dagangan mempamerkan kepada awam lima salinan langgaran karya filem hak milik sebuah syarikat penyiaran melalui aplikasi Telegram Ahmad Faibers.Kesalahan terbabit dilakukan di sebuah rumah di Taman Desa Melor, pada pukul 10 malam, 18 Mac 2021.Lelaki tersebut telah melakukan kesalahan di bawah Seksyen 41(1)(e) Akta Hak Cipta 1987 (Akta 332) dan boleh dihukum di bawah Seksyen 4(1)(i) akta yang sama.Jika sabit kesalahan OKS boleh didenda sehingga RM20,000 bagi setiap langgaran atau dipenjara maksimum lima tahun atau kedua-duanya.Pendakwaan dikendalikan oleh Pegawai Pendakwa Kementerian Perdagangan Dalam Negeri dan Hal Ehwal Pengguna, Azmil Aspara manakala OKS tidak diwakili peguam.


Dadah bernilai lebih RM6.4 juta dirampas, lima lelaki ditahan

KOTA BHARU, 7 September- Pelbagai jenis dadah bernilai hampir RM6.5 juta dirampas dalam satu operasi khas Jabatan Siasatan Jenayah Narkotik Ibu Pejabat Polis Kontinjen (IPK) Kelantan dengan kerjasama Bukit Aman.Menerusi operasi itu, lima individu berusia 27 hingga 39 tahun ditahan dalam serbuan berasingan di sekitar Kota Bharu dan Selangor. Menurut Pemangku Ketua Polis Kelantan, Datuk Muhamad Zaki Harun, seorang lelaki dicekup bersama dadah menerusi serbuan pada 29 Ogos lalu di tepi jalan Pengkalan Chepa.Susulan penahanan itu, tiga suspek dicekup dalam serbuan berasingan di sekitar Kota Bharu manakala satu lagi suspek di Seri Kembangan, Selangor."Jadi ini adalah merupakan dari risikan awal kita percaya dadah ini adalah kegunaan di Pantai Timur dan juga Lembah Klang hasil tangkapan seorang suspek di Lembah Klang," katanya.

(Pemangku Ketua Polis Kelantan, Datuk Muhamad Zaki Harun)

Beliau menyatakan perkara itu kepada pemberita pada sidang media di IPK Kelantan. Kesemua suspek direman selama 13 hari sehingga 11 September ini.


Polis kesan lelaki intai guru wanita dalam tandas

SHAH ALAM, 7 September- Polis sedang mengesan seorang lelaki didakwa mengintai seorang guru wanita di tandas Kompleks Sukan Negara Shah Alam, Seksyen 21, di sini pada 15 Ogos lepas.Ketua Polis Daerah Shah Alam ACP Mohd Iqbal Ibrahim dalam satu kenyataan media hari ini berkata pihaknya menerima laporan daripada mangsa yang berusia 32 tahun, pada hari sama.

(Ketua Polis Daerah Shah Alam ACP Mohd Iqbal Ibrahim / Foto FB Polis IPD Shah Alam)

ACP Mohd Iqbal Ibrahim berkata perbuatan suspek turut dirakam kamera litar tertutup (CCTV) dan tular menerusi media sosial yang menunjukkan dia masuk ke tandas wanita di kompleks sukan terbabit. Menurutnya, pada hari kejadian tersebut, guru wanita itu membawa pelajar ke kompleks untuk latihan perbarisan sambutan Hari Kebangsaan dan semasa wanita itu berada dalam tandas, didapati seorang lelaki sedang mengintai dari bilik tandas sebelah. “Suspek kemudian melarikan diri sejurus mendengar jeritan guru dan guru tersebut menceritakan dia hanya sempat melihat paras kepala hingga mata suspek sahaja,” katanya.Kes disiasat mengikut Seksyen 448 Kanun Keseksaan dan Seksyen 14 Akta Kesalahan Kecil 1955."Siasatan sedang dilakukan untuk mendapatkan rakaman CCTV di lain-lain lokasi berhampiran dan sebarang maklumat lanjut berhubung kes ini boleh disalurkan ke talian 016-2745515," katanya.


Tak logik sumbangan politik setiap bulan selama empat tahun kepada Ahmad Zahid - Pendakwaan

SHAH ALAM, 6 September - Mahkamah Tinggi hari ini diberitahu bahawa Datuk Seri Dr Ahmad Zahid Hamidi selaku penjawat awam iaitu Menteri Dalam Negeri, tidak boleh menerima sumbangan wang atau barangan berharga mengikut Seksyen 165 Kanun Keseksaan.Timbalan Pendakwa Raya Datuk Raja Rozela Raja Toran berkata tindakan Ahmad Zahid menerima sumbangan seperti mempermainkan undang-undang sedia ada. “Beliau seorang penjawat awam, lihat beliau sebagai penjawat awam, lihat beliau sebagai pegawai badan awam dan jangan lihat sebagai ahli politik.“Beliau mungkin ahli politik Yang Arif tetapi pada masa itu, beliau memegang jawatan menteri, gajinya dibayar kerajaan, menggunakan wang pembayar cukai. Beliau dibayar untuk berkhidmat kepada orang ramai,” kata Raja Rozela dalam hujahannya di akhir kes pendakwaan. Seksyen 165 Kanun Keseksaan menyatakan penjawat awam menerima apa-apa benda yang berharga, dengan tiada balasan, daripada orang yang ada kena mengena dalam apa-apa prosiding atau urusan yang dijalankan oleh penjawat awam itu.Raja Rozela berhujah undang-undang sedia ada seperti Seksyen 165, Akta Suruhanjaya Pencegahan Rasuah Malaysia (SPRM) dan Akta Cukai tidak mengiktiraf sumbangan politik kepada individu atas kapasitinya sebagai penjawat awam.

Beliau berhujah adalah tidak logik untuk Ultra Kirana Sdn Bhd (UKSB) membuat bayaran bulanan kepada Ahmad Zahid dalam tempoh empat tahun semasa beliau menjadi Menteri Dalam Negeri.“Jika ia adalah sumbangan politik, ia tidak sepatutnya buat begitu. Sepatutnya bayaran sekali sahaja. Tetapi, dalam kes ini, ia dibuat setiap bulan selama empat tahun. Mereka bayar kepadanya, bukan kepada UMNO,” katanya.Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018. Hujahan di hadapan Hakim Datuk Mohd Yazid Mustafa bersambung esok.- BERNAMA


Had dua kad kredit Najib berjumlah RM3 juta, belanja lebih RM100,000 pada 2011 - Pegawai Bank

KUALA LUMPUR, 6 September - Mahkamah Tinggi di sini hari ini diberitahu bahawa bekas Perdana Menteri Datuk Seri Najib Tun Razak mempunyai dua kad kredit dengan gabungan had sebanyak RM3 juta dipercayai antara had kredit tertinggi yang pernah diberikan oleh AmBank. Bekas Naib Presiden Jabatan Pengurusan Penipuan Perbankan Runcit AmBank Yeoh Eng Leong, 61, berkata Najib telah membelanjakan RM103,948.63 dengan dua kad, kad AmBank Visa Platinum berakhir dengan nombor 496 dan Mastercard Platinum berakhir dengan nombor 961 pada 2011.“Purata pelanggan mempunyai had kredit RM50,000 bagi setiap kad, tetapi bagi Datuk Seri Najib bank telah memberikannya had RM3 juta untuk kedua-dua kad.“Saya percaya had gabungan ini adalah antara had kredit tertinggi dalam AmBank. Kedua-dua kad telah dibatalkan pada Mac 2015,” katanya semasa pemeriksaan utama oleh Timbalan Pendakwa Raya Nadia Mohd Izhar pada perbicaraan Ahli Parlimen Pekan itu berhubung pertuduhan penyelewengan RM2.3 bilion daripada dana 1Malaysia Development Berhad (1MDB).Saksi pendakwaan ke-35 itu berkata antara urus niaga yang dibuat Najib adalah di sebuah hotel di Itali, The Westin Excelsior R Roma pada 21 Julai 2011 dengan jumlah RM98,013.63.“Urus niaga lain adalah di butik Aigner (RM4,145) dan Hugo Boss di Suria KLCC (RM1,790) pada 21 Ogos 2011.“Pada 30 Ogos 2011, Datuk Seri Najib menerima bayaran balik bebas cukai dari United Kingdom sebanyak RM2,190.68,” katanya.

Semasa pemeriksaan balas oleh peguam Wan Aizuddin Wan Mohammed, Yeoh berkata lazimnya bank akan memberikan had kredit kepada pelanggan berdasarkan kapasiti pendapatan mereka.Wan Aizuddin: Adakah bank akan melihat kriteria sama ada beliau seorang tokoh korporat atau ketua kerajaan dalam mempertimbangkan had kredit yang diberikan? Bagaimana jika pelanggan itu pelanggan lama bank?Yeoh: Tidak. Bank hanya akan melihat kemudahan bank lain yang digunakan pelanggan. Tidaklah pada tempoh (berapa lama pelanggan telah bersama bank).Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Datuk Collin Lawrence Sequerah bersambung esok. - BERNAMA


Datuk didakwa cuba tipu, menyamar Setiausaha Sulit Tengku Mahkota Pahang

KUALA LUMPUR, 6 September - Seorang ahli perniagaan berpangkat Datuk dihadapkan ke Mahkamah Majistret di sini hari ini atas pertuduhan cuba menipu dengan menyamar sebagai Setiausaha Sulit Tengku Mahkota Pahang, dua tahun lepas.Datuk Redzuan Zainuddin, 40, mengaku tidak bersalah selepas pertuduhan terhadapnya dibacakan di hadapan Majistret Nadia Othman.Redzuan didakwa cuba menipu pemangku Ketua Pegawai Eksekutif (CEO) anak syarikat sebuah bank, Abd Samad Khalid, 58, dengan menyamar dan mempercayai bahawa tertuduh sebagai Setiausaha Sulit kepada (SUS) Tengku Mahkota Pahang/Pemangku Raja Pahang sehingga mendorong mangsa supaya melantik tertuduh sebagai Ahli Pemegang Amanah Yayasan Bank Rakyat.Kesalahan itu didakwa dilakukan di Menara 1, Menara Kembar Bank Rakyat, Brickfields di sini pada 2.14 petang, 27 Mac 2020, mengikut Seksyen 419 Kanun Keseksaan dibaca bersama Seksyen 511 kanun sama yang membawa hukuman penjara maksimum tujuh tahun atau denda atau dengan kedua-duanya, jika sabit kesalahan.

Pegawai Pendakwa ASP Nom Phot Prackdit menawarkan jaminan RM10,000 terhadap tertuduh manakala peguam Ramalinggam yang mewakili Redzuan memohon jaminan paling minimum dengan alasan anak guamnya sudah berkahwin dan mempunyai lapan anak.Mahkamah membenarkan tertuduh diikat jamin RM5,000 dengan seorang penjamin dan menetapkan 25 Okt untuk sebutan semula kes. - BERNAMA


Dua lelaki warga Nepal menyamar polis ditahan

TANGKAK, 6 September- Dua lelaki ditahan polis di Tangkak dan Muar, Johor, semalam, disyaki terlibat kes samun bersenjata terhadap dua lelaki warga negara Nepal di Jambatan Jalan Grisek – Pachor, Tangkak, 8.20 malam 8 Ogos lalu.  Ketua Polis Daerah Tangkak, Superintenden Mohd Fadhil Minhat berkata, suspek berusia 36 dan 38 tahun itu memperkenalkan diri sebagai polis ketika mendekati mangsa.  Seorang suspek kemudian mengeluarkan pisau dan mengarah mangsa menyerahkan barang peribadi seperti telefon bimbit, dan beg silang, sebelum melarikan diri menaiki sebuah kereta.  Barang-barang disamun berjaya dijumpai semula semasa serbuan terhadap suspek.  Kedua-dua suspek direman hingga 11 September dan kes disiasat mengikut Seksyen 395 dan 397 Kanun Keseksaan.


Rokok tidak bercukai kastam bernilai lebih RM7 juta dirampas Polis Johor

JOHOR BAHRU, 6 September- Polis Johor merampas 1,029 kotak pelbagai jenis rokok tidak bercukai kastam bernilai lebih RM7 juta menerusi serbuan di sebuah premis di Jalan Belati, Perindustrian Maju Jaya, Kempas, Johor Bahru, kira-kira 12:30 tengah hari semalam. Ketua Polis Johor, Datuk Kamarul Zaman Mamat menerusi kenyataan berkata, serbuan dibuat pasukan Task Force Unit Pasukan Simpanan Persekutuan (PSP) Johor Bahru.Tiada tangkapan dibuat berikutan premis kosong. Kes disiasat mengikut Seksyen 135(1) (d) Akta Kastam 1967. Polis akan terus membanteras dan memastikan kegiatan yang menyebabkan kerugian kepada hasil dalam negara dibendung. Pihak yang masih terlibat dalam aktiviti ini diberi amaran supaya berhenti atau dikenakan tindakan tegas mengikut undang-undang.Sebarang maklumat berkaitan aktiviti penyeludupan boleh disalur kepada Urus Setia Task Force Kontinjen Johor, Superitendan Nor Azlan A. Kudus di talian 019 239 6318 atau mana-mana balai polis berhampiran.


Saksi tak pasti surat sokongan pinjaman RM1 bilion oleh 1MDB dibentang kepada parlimen

KUALA LUMPUR, 5 September - Seorang saksi memberitahu Mahkamah Tinggi di sini hari ini beliau tidak pasti sama ada proses pengeluaran surat sokongan bagi membuat pinjaman RM1 bilion yang dikemukakan oleh syarikat 1Malaysia Development Berhad (1MDB) kepada Kementerian Kewangan dibentangkan di Parlimen atau tidak.Bekas Timbalan Ketua Setiausaha Kementerian Kewangan, Datuk Siti Zauyah Mohd Desa, 63, berkata kebiasaannya, pihak Kementerian Kewangan akan membuat usaha wajar dan melalui proses yang sepatutnya iaitu pembentangan mengenai pinjaman di Kabinet dan seterusnya di Parlimen bagi mendapat kelulusan Jemaah Menteri.Bagaimanapun, Siti Zauyah berkata bagi 1MDB yang merupakan syarikat milik penuh Menteri Kewangan Diperbadankan (MKD), beliau tidak pasti sama ada proses pembentangan di Parlimen mengenai pinjaman berkenaan dilakukan atau tidak.Beliau berkata demikian ketika pemeriksaan balas oleh peguam Wan Aizuddin Wan Mohammed yang mewakili Datuk Seri Najib Tun Razak pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Wan Aizuddin kemudian merujuk saksi pendakwaan ke-26 itu kepada pernyataan saksinya yang menyatakan bahawa Kementerian Kewangan tidak mempunyai sebarang maklumat mengenai 1MDB untuk melakukan usaha wajar, tetapi surat sokongan itu tetap diproses berdasarkan arahan Najib, yang juga Menteri Kewangan ketika itu.Wan Aizuddin: Boleh Datuk terangkan bagaimana arahan oleh Datuk Seri Najib ini diberikan? Adakah ia secara formal atau tidak formal?Siti Zauyah: Saya tidak ingat.Wan Aizuddin: Jadi apa asas kenyataan Datuk? Mesti ada peristiwa atau dokumen tertentu yang membuat Datuk membuat kenyataan ini.Saksi tidak menjawab soalan itu.

Wan Aizuddin seterusnya merujuk kepada penambahan yang dibuat oleh Siti Zauyah dalam pernyataan saksinya, iaitu beliau menyatakan telah memohon untuk mendapatkan dokumen berkaitan 1MDB daripada Pejabat Perdana Menteri, tetapi tidak mendapat sebarang jawapan.Saksi bagaimanapun menafikan membuat kenyataan itu dan berkata beliau hanya memohon dokumen daripada 1MDB dan bukan daripada Pejabat Perdana Menteri.“Saya memang ada berurusan dengan Pejabat Perdana Menteri tetapi bukan secara langsung. Saya hanya berhubung dengan arwah Datuk Azlin Alias (bekas Setiausaha Sulit Khas Najib),” katanya.Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan Hakim Datuk Collin Lawrence Sequerah bersambung. - BERNAMA


Ibu didakwa bunuh bayi enam bulan

AMPANG, 5 September- Seorang wanita dihadapkan ke Mahkamah Majistret Ampang atas pertuduhan membunuh bayinya berusia enam bulan.  Tertuduh, Zainah Misdin mengangguk faham, namun tiada pengakuan direkodkan selepas pertuduhan dibaca terhadapnya di hadapan Majistret Amalina Basirah Md Top. Mengikut pertuduhan, dia didakwa melakukan perbuatan itu di No 32e, Jalan Seladang, Kampung Klang Gate, Hulu Langat pada 7.40 malam, 23 Ogos lalu.  Dia juga didakwa melakukan perbuatan itu bersama seorang lagi individu yang masih bebas dengan niat sama untuk membunuh sehingga menyebabkan kematian.  Kes disiasat bawah Seksyen 302 Kanun Keseksaan yang membawa hukuman mati jika sabit salah.  Tiada jaminan diberikan terhadap tertuduh.  Mahkamah menetapkan sebutan semula kes pada 6 Disember depan.

Pada Sabtu lepas, pegawai perubatan Hospital Tunku Azizah telah menerima pesakit seorang bayi lelaki dalam keadaan tidak sedarkan diri akibat muntah dan sawan namun telah disahkan meninggal dunia pada 4.30 petang Isnin lepas.Hasil pemeriksaan mendapati kesan lebam di bahagian paha kanan dan kening mangsa, disyaki berlaku unsur penderaan.


Tikam teman wanita: Pemandu e-hailing  mengaku tidak bersalah

JOHOR BAHRU, 5 September- Seorang pemandu e-hailing, mengaku tidak bersalah, di Mahkamah Sesyen Johor Bahru, Johor atas dua pertuduhan, menikam teman wanita berumur 34 tahun, di Taman Sierra Perdana, Masai, disini pada 31 Ogos lalu.Mohamad Noor Faiz Md Hairi, 30 tahun didakwa menikam dan menyebabkan cedera parah terhadap mangsa, Sherry Hamzah Yasib, menggunakan sebilah pisau, di sebuah pangsapuri di kawasan terbabit, pukul 12.57 tengah hari.  Tertuduh didakwa mengikut Seksyen 307 (1) dan Seksyen 326 Kanun Keseksaan. Hakim membenarkan tertuduh diikat jamin RM20,000 dengan seorang penjamin, selain perlu melapor diri di balai polis berdekatan setiap bulan dan menyerahkan pasport kepada mahkamah.  Tertuduh juga tidak dibenarkan mengganggu mangsa, sepanjang kes berjalan. Sebutan semula kes pada 6 November depan bagi penyerahan dokumen, laporan perubatan selain membolehkan tertuduh melantik peguam.


Pecah amanah: Pengurus akaun hadapi 114 pertuduhan bernilai lebih RM2.5 juta

MUAR, 5 September- Seorang pengurus akaun sebuah syarikat perabot di Tangkak, mengaku tidak bersalah atas 114 pertuduhan pertuduhan pecah amanah dengan nilai keseluruhan lebih RM2.5 juta di Mahkamah Sesyen Muar, Johor.Mengikut pertuduhan, Mohd Reazal Mohd Yassin, 48 tahun didapati telah melakukan pecah amanah melibatkan wang tunai serta cek berjumlah lebih RM2.5 juta, bermula 20 Julai 2017 hingga 5 November 2019. Semua perbuatan tersebut dilakukan di syarikat berkenaan, di Kundang Ulu, Gerisik, Tangkak.  Pertuduhan dibaca mengikut Seksyen 408 kanun keseksaan; memperuntukkan hukuman penjara tidak kurang dari setahun dan tidak lebih 14 tahun, serta sebatan atau denda. Kes dikendalikan Timbalan Pendakwa Raya Ummi Amyra Natasha Azhar.Hakim menetapkan jaminan keseluruhan RM114,000 bagi ke semua pertuduhan.  Manakala sebutan semula kes pada 5 Oktober depan untuk serahan dokumen dan lantikan peguam.


Kemalangan maut di Gurun,  pemandu kereta larikan diri sedang dikesan polis

SUNGAI PETANI, 5 September- Polis Kedah masih mengesan pemandu kereta jenis Proton Wira Aeroback berwarna perak yang dipercayai melarikan diri selepas terlibat dalam kemalangan maut membabitkan seorang pegawai kanan imigresen di Gurun, semalam.Menurut Ketua Polis Daerah Kuala Muda, ACP Zaidy Che Hassan, pemandu kereta menggunakan nombor pendaftaran TAC 5688 melarikan diri dalam kejadian kemalangan yang berlaku antara pukul 8.30 hingga 9.00 pagi di kilometer 83.4 Lebuh Raya Utara Selatan arah utara. Sehubungan itu, polis meminta pengguna jalan raya yang menyaksikan kejadian tersebut tampil membantu siasatan.Maklumat boleh disalurkan dengan menghubungi Pegawai Penyiasat Inspektor Juzaili Ismail di talian 019-558 6668 atau di talian 04-423 2222.Dalam kejadian itu, mangsa yang bertugas sebagai Timbalan Pengarah Imigresen Sg Bakap Pulau Pinang berusia 46 tahun maut manakala rakannya, berusia 43 tahun yang juga Timbalan Pengarah Kanan imigresen yang bertugas di tempat sama mengalami kecederaan parah.

(Kejadian kemalangan yang meragut nyawa Timbalan Pengarah Imigresen Sg Bakap Pulau Pinang)

ACP Zaidy berkata, kemalangan dipercayai berlaku apabila kereta tersebut melanggar bahagian belakang motosikal mangsa yang ditunggang di laluan kiri.Pelanggaran itu menyebabkan mangsa hilang kawalan dan terbabas di laluan kecemasan seterusnya dirempuh motosikal rakannya yang sedang bergerak di laluan sama.


Kes buli: Sembilan pelajar mengaku tidak bersalah

TELUK INTAN, 5 September- Seramai sembilan pelajar lelaki didakwa di Mahkamah Majistret Teluk Intan atas pertuduhan mencederakan seorang pelajar lelaki di sebuah sekolah menengah berasrama pada Jun lalu.  Ke semua mereka yang berusia 17 tahun itu mengaku tidak bersalah ketika pertuduhan dibacakan.Mengikut pertuduhan, mereka didakwa mengakibatkan kecederaan parah ke atas mangsa berusia 14 tahun pada 23 Jun lalu, kira-kira 12.30 tengah malam di bilik asrama lelaki di Jalan Changkat Jong, Teluk Intan.  Kesemua tertuduh didakwa mengikut Seksyen 325 Kanun Keseksaan dan dibaca bersama Seksyen 34 kanun sama yang memperuntukkan hukuman penjara maksimum tujuh tahun dan denda. Majistret Nur Faizah Muhamad Saleh menetapkan 5 Oktober depan sebagai tarikh pengurusan kes. Pertuduhan dikemukakan mengikut Seksyen 325 Kanun Keseksaan dan boleh dihukum bawah Seksyen 34 kanun sama yang memperuntukkan hukuman penjara maksimum tujuh tahun dan boleh juga dikenakan denda.Pendakwaan dikendalikan Timbalan Pendakwa Raya, Azalea Sharmeen Zaizan manakala kesemua remaja itu diwakili peguam, S. Francis daripada Yayasan Bantuan Guaman Kebangsaan (YBGK).Mahkamah juga membenarkan jaminan RM2,000 ke atas setiap tertuduh dengan ibu bapa sebagai penjamin.


Polis tahan wanita abai anak autisme

KUALA LUMPUR, 5 September- Polis menahan seorang wanita yang disyaki mengabaikan anaknya selepas remaja lelaki autisme berumur 13 tahun itu cedera apabila terjatuh dari tingkat satu sebuah pangsapuri di Taman Melawati.Susulan kejadian yang berlaku pada Jumaat itu, mangsa menerima lima jahitan di kepala dan tangan kanan serta mengalami retak pada bahagian muka dan tangannya.Ketua Polis Daerah Ampang Jaya ACP Mohamad Farouk Eshak berkata wanita tempatan berusia 43 tahun itu telah bertindak meninggalkan mangsa sendirian pada 9.15 malam Jumaat lepas untuk membawa anak perempuannya yang berumur lima tahun ke kelas latihan renang dan bermalam di sebuah hotel di Damansara.“Mangsa telah terjun dari tingkat satu dan terjatuh di atas sebuah kereta dan kini menerima rawatan di Hospital Ampang di sini“Kes disiasat mengikut Seksyen 31(1) Akta Kanak-Kanak 2001 yang merujuk kepada kesalahan penganiayaan, pengabaian, pembuangan atau pendedahan kanak-kanak,” katanya.Beliau berkata hukuman bagi Seksyen 31(1) Akta Kanak-Kanak 2001 memperuntuk denda tidak melebihi RM20,000 atau penjara tidak melebihi 10 tahun, atau kedua-duanya jika sabit kesalahan.Katanya suspek akan dibawa ke Mahkamah Ampang pagi Isnin bagi permohonan reman mengikut Seksyen 117 Kanun Tatacara Jenayah.

(Ketua Polis Daerah Ampang Jaya ACP Mohamad Farouk Eshak)


Polis simpan telefon bimbit Rafizi untuk analisis forensik

KUALA LUMPUR, 5 September- Polis Diraja Malaysia (PDRM) menafikan tindakan menyimpan telefon bimbit milik Timbalan Presiden PKR Rafizi Ramli sebagai satu bentuk intimidasi.Ketua Polis Negara Tan Sri Acryl Sani Abdullah Sani berkata tindakan tersebut adalah sebahagian proses siasatan bagi kesalahan di bawah Kanun Keseksaan (Akta 574) dan Akta Komunikasi dan Multimedia 1998 (Akta 588) bagi membolehkan analisis forensik digital dijalankan.“Peranti berkenaan akan dipulangkan kelak setelah proses analisis dan siasatan selesai,” kata Acryl Sani.Beliau berkata Rafizi telah dipanggil dan dirakam percakapan pada 3 Sept lepas bagi membantu siasatan setelah laporan polis diterima berhubung kenyataan tular di aplikasi media sosial yang didakwa berunsur fitnah terhadap Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.Katanya bagi membantu siasatan, sebuah telefon bimbit bersama kad sim dipercayai digunakan untuk memuat naik hantaran yang disiasat, telah diambil dan disimpan oleh pihak polis bagi proses analisis forensik digital. Selain itu, beliau berkata pihaknya juga sedang menyiasat laporan yang dibuat terhadap Dr Abdul Latiff dan sesi rakaman keterangannya telah dijalankan, selain turut memaklumkan proses siasatan bagi kedua-dua laporan polis adalah secara profesional tanpa sebarang bentuk tekanan seperti didakwa oleh pihak tertentu.“Orang ramai dinasihatkan agar tidak membuat sebarang spekulasi yang boleh mengganggu proses siasatan dan memberikan ruang kepada PDRM untuk menyiapkan kertas siasatan,” katanya.Ketua pembangkang Datuk Seri Anwar Ibrahim dalam kenyataan media semalam menggesa  Acryl Sani menghentikan tekanan dan gangguan terhadap Rafizi susulan tindakan polis merampas telefon bimbit timbalan presiden PKR itu ketika beliau memberi keterangan berhubung dakwaan terhadap Dr Abdul Latiff semalam. -BERNAMA

(Ketua Polis Negara Tan Sri Acryl Sani Abdullah Sani)


Barangan kawalan tanpa permit, lesen sah: 19,400 liter diesel dirampas

KUANTAN, 4 September- Kira-kira 19,400 liter diesel dirampas dalam serbuan di sebuah stor simpanan haram di kawasan Perindustrian Semambu, Kuantan, petang semalam. Nilai keseluruhan rampasan dalam serbuan itu dianggarkan bernilai RM 582,550.Selain diesel, turut dirampas dalam serbuan itu ialah sembilan kenderaan pelbagai jenis, dua set penyedut minyak, empat tangki kosong, satu unit generator elektrik dan 16 unit telefon bimbit. Menurut Pemangku Ketua Polis Pahang, Datuk Abd Razak Mohd Yusoff menerusi kenyataan yang dikeluarkan, pihaknya turut menahan 16 orang termasuk pemilik stor. Kesemua mereka yang ditahan merupakan warga tempatan berusia antara 18 hingga 65 tahun.Hasil soal siasat juga mendapati pemilik stor gagal mengemukakan permit dan lesen yang sah bagi penyimpanan barang kawalan. Kes disiasat di bawah Seksyen 21 Akta Kawalan Bekalan 1961.

(Turut dirampas dalam serbuan itu ialah sembilan kenderaan pelbagai jenis, dua set penyedut minyak,empat tangki kosong, satu unit generator elektrik dan 16 unit telefon bimbit)


Polis tahan tiga lelaki, rampas ganja bernilai RM52,500 di Sungai Petani

SUNGAI PETANI, 3 September- Polis menahan tiga lelaki tempatan termasuk dua beranak dan merampas 21 ketulan mampat ganja seberat 21.9 kilogram yang dianggar bernilai kira-kira RM52,500 dalam serbuan di sebuah rumah di Pinang Tunggal di sini, Khamis lepas.Ketua Polis Daerah Kuala Muda ACP Zaidy Che Hassan berkata kesemua suspek yang berusia dalam lingkungan 22 hingga 59 tahun itu ditahan pada 4.30 petang.

(Ketua Polis Daerah Kuala Muda ACP Zaidy Che Hassan ketika sidang media kejayaan rampasan 21 kilogram ganja daerah Kuala Muda / Foto FB Polis Daerah Kuala Muda)

Beliau berkata siasatan awal mendapati seorang daripada suspek, berusia 33 tahun, yang bekerja sebagai pemandu van dipercayai dalang dalam aktiviti pengedaran dadah serta berperanan sebagai ‘penjaga stor'."Penglibatan dua lagi suspek iaitu ayahnya yang berusia 59 tahun dan sepupunya berusia 22 tahun, yang kedua-duanya merupakan pekerja kilang, masih dalam siasatan," katanya pada sidang media di sini hari ini.Menurutnya, suspek dipercayai aktif melakukan kegiatan pengedaran dadah di kawasan sekitar Sungai Petani dan Pulau Pinang sejak dua bulan lepas."Semakan rekod lampau mendapati suspek berusia 33 tahun itu mempunyai empat kesalahan berkaitan dadah dan enam kesalahan jenayah termasuk dikehendaki atas kesalahan di bawah Seksyen 15(1)(a) Akta Dadah Berbahaya (ADB) 1952."Suspek berusia 22 tahun mempunyai empat rekod jenayah termasuk dikehendaki atas kesalahan di bawah Seksyen 420 Kanun Keseksaan, manakala suspek berusia 59 tahun pula tiada sebarang rekod kesalahan lampau," katanya.Zaidy berkata ujian saringan air kencing terhadap ketiga-tiga suspek mendapati, suspek pertama dan sepupunya masing-masing positif dadah jenis tetra hydrocannibol (THC)/ganja dan methamphetamine, manakala ayah suspek pertama, didapati negatif.Tambahnya semua suspek direman selama enam hari bermula semalam dan kes disiasat di bawah Seksyen 39B dan Seksyen 15(1)(a) ADB 1952."Kesemua dadah yang dirampas boleh digunakan untuk 43,770 penagih," katanya.- Bernama


Ahli perniagaan Malaysia Teow akan dihantar ke china - Polis Thailand

BANGKOK, 2 September - Ahli perniagaan Malaysia yang menjadi buruan Teow Wooi Huat dijangka dihantar ke China tidak lama lagi, meskipun polis Malaysia turut memintanya dihantar pulang ke tanah air.Penolong ketua polis negara Pol Lt-Gen Surachate Hakparn berkata demikian dalam sidang media di Ibu Pejabat Polis Diraja Thailand di Bangkok, Jumaat.“Kini, dia (Teow) berada di bawah kawalan Polis Imigresen dan (kami) sedang bersiap untuk menghantarnya ke China,” katanya.Malaysia dan China berusaha menjejaki Teow yang berada dalam senarai notis merah Interpol untuk disoal siasat.Teow berada di bawah tahanan Polis Imigresen Thailand selepas visanya dibatalkan pada 22 Julai, dan sejak itu dia menunggu pengusiran pihak berkuasa Thailand.Pada 25 Julai lalu, Polis Diraja Malaysia (PDRM) memaklumkan pihaknya dalam proses memohon agar Teow dihantar pulang ke Malaysia bagi membantu siasatan mengikut Seksyen 420 Kanun Keseksaan kerana menipu.Teow juga dikehendaki polis Beijing membabitkan saman yang difailkan kira-kira 400 pelabur China untuk mendapatkan semula pelaburan bernilai kira-kira RM100 juta.Teow sepatutnya dihantar pulang ke Malaysia pada 9 Ogos, tetapi terhenti susulan pihak berkuasa Thai turut menerima permintaan ekstradisi daripada kerajaan China.

Teow, 55, mengasaskan Kumpulan MBI dan mengendalikan kompleks hiburan, termasuk sebuah resort di Danok yang terletak di sempadan Thailand-Malaysia, serta membina empayar perniagaan menerusi skim pelaburan dalam talian yang meragukan hingga menarik pelabur dari China, Thailand, Malaysia, Indonesia dan Macau.Pada 2017, Teow telah ditangkap oleh pihak berkuasa Malaysia atas tuduhan dadah tetapi dia berjaya meloloskan diri ke Thailand dan terlepas hukuman mati.Pada 2019, kira-kira 100 warga China mendakwa mereka telah ditipu oleh skim piramid dalam talian yang dikendalikan oleh MBI serta mengadakan protes secara aman di luar Kedutaan China di Kuala Lumpur.Pada tahun yang sama, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International. Bank Negara turut menyenaraikan MBI sebagai sebuah syarikat yang menjalankan skim kewangan yang meragukan.-- BERNAMA


KLANG, 2 September- 10 individu ditahan dalam satu operasi membanteras kegiatan penyelewengan bahan bersubsidi jenis diesel di sebuah premis kawasan perindustrian di Bukit Raja, Klang, Selangor, menurut Pengarah KPDNHEP Selangor, Mohd ZuhairI Mat Radey.Kementerian Perdagangan Dalam Negeri dan Hal Ehwal Pengguna (KPDNHEP) Negeri Selangor turut merampas dan menyita kenderaan, bahan api jenis diesel serta lain-lain peralatan, dengan jumlah keseluruhan rampasan dianggarkan sebanyak RM97 ,200. Premis berkenaan diserbu hasil siasatan serta risikan selama 3 minggu, yang mendapati terdapat aktiviti keluar masuk kenderaan; dipercayai mencurigakan di lokasi sasaran serbuan.Siasatan juga menunjukkan wujud urusniaga jual beli diesel daripada stesen minyak berdekatan dengan premis yang diserbu.

(KPDNHEP Selangor rampas, sita kenderaan, bahan api serta peralatan berjumlah RM97,200)

"Pasukan serbuan telah menahan sebanyak 10 orang lelaki, 4 warga tempatan dan 6 warganegara asing yang didapati bertugas sebagai pekerja menjaga premis Kesemuanya telah ditahan bagi keperluan siasatan. "Antara barang rampasan yang terlibat ialah 3 buah lori, 6 unit tong jenis IBC (Intermediate Bulk Containers), 2 tong jenis keep tank yang berisi disyaki jenis diesel dengan anggaran jumlah 19,400 liter dan peralatan jenis pam penyedut minyak sejumlah 4 unit," kata Mohd ZuhairI di sini.Kes disiasat bawah Akta Kawalan Bekalan 1961 ; Seksyen 21 AKB 1961 dan dibaca bersama Peraturan 3 Peraturan-Peraturan Kawalan Bekalan (PPKB) 1974; yang membolehkan pelaku didenda tidak melebihi RM1 juta bagi orang perseorangan, atau penjara tidak melebihi 3 tahun atau kedua-duanya sekali, jika disabit kesalahan.Dalam pada itu, pengguna atau orang awam yang ingin menyalurkan maklumat atau sebarang pertanyaan perlakuan penyelewengan barangan bersubsidi dialu-alukan menghubungi KPDNHEP menerusi saluran rasmi WhatsApp: 019279 4317 dan 019848 8000; atau Pusat Panggilan Portal epaduan KPDNHEP : 1800 886800.Juga menerusi emel aduan This email address is being protected from spambots. You need JavaScript enabled to view it.; Easy Adu KPDNHEP atau;Bilik gerakan KPDNHEP yang dibuka setiap hari bermula 8.00 pagi hingga 6.00 petang menerusi talian 0355144393.


TAPAH, 2 September- Lima lelaki termasuk dua beradik didakwa di Mahkamah Majistret Tapah atas pertuduhan mengedar dadah berbahaya disyaki methamphethamine. Tertuduh, R.Suresraj, 33 tahun; A.Tanabalan, 31 tahun; L.Vicnesh dan R.Sathiswaran, 30 tahun; serta R.Sivaraj, 29 tahun mengangguk faham ketika pertuduhan dibacakan di hadapan Majistret Siti Hanum Mohmad Sah .  Mereka didakwa bersama-sama mengedar dadah disyaki syabu dengan berat kasar 111.326 kilogram di sebuah bangsal, Lot 11876 Mukim Chenderiang, Tapah pada 9.45 pagi, 26 Ogos lepas.

(Lima lelaki didakwa edar syabu lebih 110 kg)

Pendakwaan dibuat mengikut Seksyen 39B(1)(a) Akta Dadah Berbahaya 1952 yang boleh dihukum bawah Seksyen 39(B)(2) akta sama dan dibaca bersama Seksyen 34 Kanun Keseksaan.  Tanabalan turut berhadapan pertuduhan mengedar dadah dengan anggaran berat 2.075 kilogram pada waktu, tarikh dan tempat yang sama.  Pendakwaan dikendalikan oleh Timbalan Pendakwa Raya, Nurul Hidayu Zakaria, manakala kelima-lima tertuduh diwakili peguam, Charan Singh.  Sebutan semula kes ditetapkan pada 3 November depan.


Tipu pelabur: Bekas perunding unit amanah didenda RM2 juta

(Bangunan Suruhanjaya Sekuriti Malaysia, Kuala Lumpur/ BERNAMA)

KUALA LUMPUR, 2 September- Suruhanjaya Sekuriti (SC) menegur dan mengenakan denda berjumlah RM2 juta terhadap bekas perunding unit amanah, Harani Kamarudin atas kesalahan menipu pelabur antara November 2012 hingga November 2019, menyebabkan mangsa kerugian RM1.32 juta.SC dalam kenyataan hari ini berkata sebahagian daripada penipuan yang dilakukan oleh Harani untuk memikat mangsa melabur dengan beliau antaranya, membuat pernyataan palsu mengenai sifat dan ciri-ciri pelaburan serta jaminan hasil pelaburan dan pulangan tertentu kepada mangsa, yang tidak menjadi kenyataan.“Ekoran daripada kelakuan dan tindakannya, beliau telah melanggar Seksyen 354(1)(b)(iii) Akta Pasaran Modal dan Perkhidmatan 2007 (CMSA) yang dibaca bersama peruntukan Kod Etika dan Peraturan Kelakuan Profesional Persekutuan Pengurus Pelaburan Malaysia (Dana Unit Amanah).“Penemuan pelanggaran dan sekatan yang dikenakan ke atas Harani dibuat selepas melalui proses sewajarnya termasuk memberikan peluang kepada beliau untuk menjawab mengenai kesalahan itu dan keputusan SC,” menurut kenyataan itu.


Stor simpan bahan api haram diserbu

PADANG BESAR, 2 September- Sebuah stor simpanan petrol dan diesel secara haram diserbu di Kampung Kok Mak, Padang Besar. Hasil serbuan, polis menemui 17 tong drum berisi 3,100 liter petrol dan 80 liter diesel yang disorokkan dalam semak samun diliputi kain kanvas.Ketua Polis Daerah Padang Besar, ACP Mohd Shokri Abdullah berkata, nilai keseluruhan rampasan dianggarkan lebih RM10,000.

(Ketua Polis Daerah Padang Besar, ACP Mohd Shokri Abdullah)

Bagaimanapun, tiada tangkapan dibuat semasa serbuan. Hasil siasatan mendapati stor berkenaan telah wujud sejak seminggu lalu.Semua rampasan diserahkan kepada KPDNHEP Negeri untuk tindakan lanjut dan kes disiasat bawah Seksyen 21 Akta Kawalan Bekalan 1961.


Edar dadah, lima lelaki termasuk dua beradik didakwa

TAPAH, 2 September- Lima lelaki termasuk dua beradik didakwa di Mahkamah Majistret Tapah atas pertuduhan mengedar dadah berbahaya disyaki methamphethamine pada 26 Ogos lalu.Tertuduh, R.Suresraj, A.Tanabalan, L.Vicnesh dan R.Sathiswaran serta R.Sivaraj, masing-masing mengangguk faham ketika pertuduhan dibacakan di hadapan Majistret Siti Hanum Mohmad Sah.Mereka didakwa bersama-sama mengedar dadah itu dengan berat kasar kira-kira 111 kilogram di sebuah bangsal di Mukim Chenderiang, Tapah.  Pendakwaan dikemukakan di bawah Seksyen 39B(1)(a) Akta Dadah Berbahaya 1952 yang boleh dihukum bawah Seksyen 39(B)(2) akta sama dan dibaca bersama Seksyen 34 Kanun Keseksaan.

Tanabalan turut didakwa mengedar dadah berat kasar iaitu 2,075g disyaki methamphetamine mengikut Seksyen 39B(1)(a) akta sama yang boleh dihukum di bawah Seksyen 39B(2) akta sama, pada masa dan tempat sama.Pendakwaan dikendalikan oleh Timbalan Pendakwa Raya, Nurul Hidayu Zakaria, manakala kelima-lima tertuduh diwakili peguam, Charan Singh.

Mahkamah kemudian menetapkan 3 November depan sebagai tarikh sebutan semula kes sementara menunggu laporan kimia.

Pada 26 Ogos, polis menahan mereka dalam serbuan melibatkan rampasan bernilai RM6.7 juta di sebuah bangsal di Chenderiang dan dipercayai sudah mula aktif menjalankan aktiviti itu sejak Jun lepas.


Lokman Adam didakwa buat komunikasi jelik terhadap PM dan kerajaan

KUALA LUMPUR, 1 September - Bekas Ahli Majlis Tertinggi UMNO Datuk Lokman Noor Adam didakwa di Mahkamah Sesyen di sini hari ini atas dua pertuduhan membuat dan memulakan komunikasi jelik terhadap Perdana Menteri Datuk Seri Ismail Sabri Yaakob dan kerajaan.Lokman, 49, mengaku tidak bersalah terhadap kedua-dua pertuduhan itu yang didakwa dilakukan melalui aplikasi Facebook atas nama profil “Lokman Noor Adam Official” dengan niat untuk menyakitkan hati orang lain.Bagi pertuduhan pertama membabitkan Perdana Menteri, beliau dituduh melakukan perbuatan itu pada 11.16 malam, 20 Ogos lepas.Hantaran tersebut kemudiannya dibaca pada 8.15 pagi, 24 Ogos lepas di Mutiara Villa Jalan Tung Shin, Bukit Bintang di sini.Bagi pertuduhan kedua, Lokman dituduh melakukan perbuatan sama terhadap kerajaan pada 10.28 malam, 22 Ogos lepas dan pautan itu kemudian dibaca pada 11.30 pagi, 23 Ogos lepas di sebuah restoran di Jalan Sentul di sini.Pertuduhan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara sehingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Timbalan Pendakwa Raya Nadia Mohd Izhar menawarkan jaminan RM15,000 bagi setiap pertuduhan berserta syarat tidak dibenarkan membuat sebarang kenyataan atau komen di platform media sosial berkaitan kes itu.Peguam Logen Eskander yang mewakili Lokman memohon jaminan RM2,000 bagi setiap pertuduhan atas alasan anak guamnya mempunyai 11 anak yang masih bersekolah dan kini bekerja sebagai penjual sate dengan pendapatan tidak menentu.“Beliau juga pernah memegang jawatan Exco Pergerakan Pemuda UMNO bagi 2008 hingga 2013 dan sangat dihormati dalam kalangan ahli keluarga serta masyarakat,” katanya.Hakim Nor Hasniah Ab Razak membenarkan Lokman diikat jamin RM8,000 bagi setiap pertuduhan dengan seorang penjamin dan tidak dibenarkan membuat apa-apa kenyataan di media sosial berkaitan kes itu.Sebutan semula kes ditetapkan 26 Sept.- BERNAMA


31 set bubu naga bernilai RM2,790 dirampas

KUALA KURAU, 1 September - Agensi Penguatkuasaan Maritim Malaysia (APMM) Zon Maritim Kuala Kurau, merampas 31 set bubu naga bernilai RM2,790. Dalam kejadian pukul 8.50 pagi semalam, kesemua bubu naga dipasang di perairan Pulau Kalumpang pada kedudukan 1.2 dan 1.3 batu nautika barat daya perairan berkenaan.  Menurut Pengarah Zon Maritim Kuala Kurau, Komander Maritim Mohd Najhan Azman bot peronda Maritim Malaysia yang sedang melakukan rondaan rutin mengesan pelampung mencurigakan disyaki penanda kepada bubu naga. "Hasil pemeriksaan menemukan sebanyak 16 set bubu naga di lokasi pertama iaitu di kedudukan 1.3 batu nautika barat daya Pulau Kalumpang, manakala selebihnya dijumpai di 1.2 batu nautika perairan sama," kata Mohd Najhan dalam kenyataan.

Bubu naga yang dirampas dibawa ke Jeti Zon Maritim Kuala Kurau untuk tindakan lanjut dan kes disiasat dibawah Seksyen 11(3)(c) Akta Perikanan 1985, iaitu memasang atau menyebabkan dipasang belat ikan, peralatan menangkap ikan atau peranti mengumpul ikan yang tidak dilesenkan tanpa kebenaran Ketua Pengarah Perikanan Malaysia.

APMM mengingatkan kepada semua komuniti nelayan agar sentiasa mematuhi undang-undang yang telah ditetapkan demi kelestarian ekosistem perairan Malaysia.


Pengawal keselamatan disiasat terbangkan dron pada sambutan Hari Kebangsaan 2022

KUALA LUMPUR, 1 September- Seorang pengawal keselamatan disiasat selepas disyaki menerbangkan dron tanpa kelulusan pihak berkuasa pada sambutan Hari Kebangsaan 2022 di Dataran Merdeka, semalam.Ketua Polis Daerah Dang Wangi, ACP Noor Dellhan Yahaya, berkata keterangan daripada lelaki berusia 50 tahun itu diambil selepas pihaknya menerima laporan berhubung kejadian itu pada pukul 1.54 tengah hari semalam.“Sebelum itu, Pasukan Gerakan Udara Polis Diraja Malaysia (PDRM) telah menurunkan satu dron secara ‘force landing’ iaitu balik ke tempat asal dron itu dinaikkan di tepi jalan berhampiran sebuah restoran di Bulatan Dato Onn pada pukul 9.30 pagi.“Keterangan daripada lelaki itu sudah diambil dan siasatan lanjut akan dijalankan oleh Pihak Berkuasa Penerbangan Awam Malaysia (CAAM),” katanya kepada Bernama.

Noor Dellhan berkata laporan tersebut diklasifikasikan sebagai merujuk kepada agensi lain (ROA) iaitu pihak CAAM untuk siasatan di bawah Peraturan 143 Peraturan-Peraturan Penerbangan Awam 2016.Sebelum ini, CAAM menasihatkan orang ramai untuk tidak menerbangkan dron tanpa kelulusan pihak berkuasa bagi mengelakkan sebarang kejadian yang tidak diingini membabitkan keselamatan orang awam serta mengundang risiko kemalangan terhadap pesawat Tentera Udara Diraja Malaysia (TUDM) yang menjalankan penerbangan formasi rendah pada sambutan tersebut. -BERNAMA


Pekebun durian berdepan hukuman mati

BENTONG, 1 September - Seorang pekebun durian dihadapkan ke Mahkamah Majistret di sini, atas pertuduhan mengedar 841.06 kilogram dadah jenis Methamphetamine, bulan lepas.Lee Kok Choong, 61, didakwa mengedar dadah itu di sebuah rumah di Taman Anggerik, di sini kira-kira 9 malam, 20 Ogos lepas.Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama yang memperuntukkan hukuman mati mandatori, jika sabit kesalahan.Tiada pengakuan direkodkan selepas pertuduhan dibacakan di hadapan Majistret Qasiratul Jannah Usmani Othman kerana kes itu di bawah bidang kuasa Mahkamah Tinggi.Pendakwaan dikendalikan Pegawai Pendakwa Inspektor Nor Azura Abd Rahman manakala tertuduh tidak diwakili peguam.

Mahkamah menetapkan 1 November depan untuk sebutan semula kes bagi serahan laporan kimia.Media baru-baru ini melaporkan polis berjaya menumpaskan sindiket penyeludupan dadah antarabangsa dan pengedaran tempatan selepas merampas 841.06 kilogram syabu dianggar bernilai RM30.8 juta di sebuah rumah di sini pada 20 Ogos lepas.Dadah berkenaan dikatakan dijual di pasaran pada harga anggaran RM36,000 sekilogram serta boleh digunakan seramai kira-kira 4.2 juta penagih. - BERNAMA


Polis terima laporan pengulas sukan diugut

SHAH ALAM, 1 September- Polis mengesahkan seorang pengulas sukan di stesen televisyen swasta membuat laporan polis susulan menerima mesej berbaur ugutan daripada peminat fanatik pemain badminton perseorangan negara.Ketua Polis Daerah Shah Alam ACP Mohd Iqbal Ibrahim berkata laporan dibuat pada pukul 1.00 pagi semalam dan ia dipercayai mempunyai kaitan dengan ulasan lelaki berkenaan dalam sebuah rancangan.Beliau berkata kes disiasat di bawah Seksyen 507 Kanun Keseksaan, Seksyen 14 Akta Kesalahan Kecil 1955 dan Seksyen 233 Akta Komunikasi dan Multimedia 1998.“Pengulas sukan itu menerima ugutan melalui laman Instagram ‘antimediababi’ pada 27 Ogos 2022 dan beliau membuat laporan kerana ia mendatangkan kegusaran kepada pengadu sekeluarga.“Pengadu ada menyentuh berkenaan kemerosotan pemain badminton negara ‘Lee Zhi Jia’ semasa membuat ulasan dalam rancangan ‘Nindia Pak Long’, dan pengadu syak perkara itu mungkin mengundang rasa tidak puas hati pihak-pihak tertentu,” katanya dalam kenyataan itu.

"Antara ayatnya adalah 'lagi sekali kau bagi kritikan negatif dekat semua atlet Malaysia kau akan aku kerjakan' dan 'kau buat pesanan maut menanti depan rumah kau'," katanya.Sebarang maklumat berkaitan kes itu boleh disalurkan kepada Pegawai Penyiasat Insp Hadi dengan menelefon 016-2745515.


Sindiket seludup benih udang di Kuala Perlis tumpas

KUALA PERLIS, 31 Ogos- Agensi Penguatkuasaan Maritim Malaysia (APMM) Kuala Perlis berjaya menahan sebuah bot fiber tiada nombor pendaftaran pada jam 3.20 petang semalam.Bot fiber tersebut ditahan pada kedudukan lebih kurang 1.1 batu nautika dari barat pesisir pantai Kurung Tengar, Kuala Perlis.Menurut Pengarahnya, Komander Maritim Mohd Hashim Mat Zain, bot berkenaan ditahan ketika rondaan Op Aman dan Op Benteng Laut di sekitar perairan Perlis.Tekong dan seorang awak-awak warga tempatan berumur lingkungan 31 dan 35 tahun yang berada di atas bot tersebut ditahan.Hasil pemeriksaan lanjut mendapati, sebanyak 265 bungkusan plastik putih lutsinar yang disyaki mengandungi benih udang cuba diseludup masuk dan dipasarkan di negara ini. Tekong dan seorang awak-awak warga tempatan berumur lingkungan 31 dan 35 tahun yang berada di atas bot tersebut ditahan.Anggaran nilai keseluruhan rampasan termasuk sebuah bot, enjin sangkut dan benih udang adalah sekitar RM41,500.Kes disiasat di bawah Akta Perikanan 1985 Seksyen 8 (a) dan Seksyen 40 (1) (a).

(265 bungkusan plastik putih lutsinar yang disyaki mengandungi benih udang cuba diseludup masuk dan dipasarkan di negara ini dirampas dalam Op Aman dan Op Benteng Laut di sekitar perairan Perlis)


'Parcel Scam': Warga emas kerugian RM1.87 juta

JOHOR BAHRU, 31 Ogos- Seorang lelaki warga emas kerugian RM1.87 juta selepas terpedaya dengan penipuan 'parcel scam' pada penghujung Mei lalu. Mangsa, 67 tahun membuat laporan polis kelmarin setelah menyedari dirinya ditipu oleh suspek mengaku dirinya warga Brazil dan seorang wanita sebagai agen penghantaran.Ketua Polis Daerah Johor Bahru Utara,ACP Rupiah Abd Wahid menerusi kenyataannya memaklumkan, hasil siasatan mendapati, suspek berjanji mengirimkan barang dan wang tunai bernilai AS$2.8 juta kepada mangsa.

(Ketua Polis Daerah Johor Bahru Utara, ACP Rupiah Abd Wahid)

Suspek kemudiannya meminta mangsa membuat bayaran caj servis bagi penghantaran barang dan wang tunai tersebut. Sebanyak 11 transaksi pemindahan wang secara dalam talian dilakukan mangsa ke dalam akaun-akaun bank diberi suspek. Kes itu disiasat mengikut Seksyen 420 Kanun Keseksaan.